Jawatan satu tanggungjawab, bukan perebutan: Shaharul Zaman

IPOH, 21 Rabiulakhir 1442H, Isnin – Jawatan adalah satu tanggungjawab dan bukan untuk perebutan, kata Ahli Dewan Undangan Negeri (ADUN) Rungkup, Datuk Shahrul Zaman Yahya, antara nama yang diuar-uar sebagai bakal Menteri Besar Perak yang baharu, hari ini.

ADUN UMNO itu juga berkata, semua pihak perlu kembali kepada perkara asas iaitu berjuang untuk rakyat dalam apa juga kapasiti yang ada.

“Ibu bapa saya sentiasa mengingatkan saya untuk berpegang kepada konsep reda, usaha dan tawakal kepada Allah. Kita wajib percaya kepada qada dan qadar Allah, segalanya telah tertulis… jawatan adalah pertanggungjawaban bukan untuk perebutan.

“Kita jaga petak kita masing-masing, if we can uphold to all this (jika kita mempertahankan semua ini) insya-Allah reda Allah untuk kita, negeri dan negara yang kita cintai ini,” katanya menerusi laman rasmi Facebook beliau.

Shahrul Zaman turut menyertakan keratan berita yang melaporkan beliau antara yang disebut-sebut sebagai bakal Menteri Besar Perak yang baharu selain Pengerusi Badan Perhubungan UMNO negeri, Datuk Saarani Mohamad dan bekas Menteri Besar, Datuk Seri Dr Zambry Abd kadir.

Jawatan Menteri Besar Perak kini kosong selepas Datuk Seri Ahmad Faizal Azumu meletak jawatan Sabtu lalu setelah gagal mendapat sokongan dalam usul undi kepercayaan majoriti Ahli Dewan terhadap Menteri Besar semasa Persidangan Dewan Undangan Negeri (DUN) Jumaat lepas.

Menerusi usul yang dibawa Datuk Abd Manap Hashim (BN-Pengkalan Baharu), Ahmad Faizal yang juga ADUN Chenderiang hanya memperoleh 10 sokongan berbanding 48 menentang, manakala satu berkecuali.

DUN Perak merangkumi 25 BN, DAP (16), Amanah (5), Bersatu (5), PKR (3) dan PAS (3), manakala Gerakan dan Bebas masing-masing satu kerusi. – Bernama


Siasatan 1MDB: Roger Ng sudah berada di Malaysia

KUALA LUMPUR, 22 Rabiulawal 1445H, Ahad – Polis Diraja Malaysia mengesahkan bekas pegawai bank Goldman Sachs, Roger Ng Chong Hwa sudah tiba di negara ini bagi membantu siasatan berkaitan skandal 1Malaysia Development Berhad (1MDB).

Ketua Polis Negara, Tan Sri Razarudin Husain berkata, lelaki terbabit tiba di negara ini tengah malam tadi, namun lokasi keberadaan Ng tidak didedahkan atas faktor keselamatan.

“Saya sahkan, dia (Ng) sudah berada di negara ini,” katanya ringkas kepada Bernama.

Razaruddin berkata setakat ini, siasatan terhadap Ng dilakukan pihak berkuasa lain bagi membantu siasatan berkaitan 1MDB.

Difahamkan, Ng akan turut disiasat antaranya oleh Suruhanjaya Pencegahan Rasuah Malaysia (SPRM) dan Suruhanjaya Sekuriti.

Semalam, Menteri Dalam Negeri Datuk Seri Saifuddin Nasution Ismail dilaporkan berkata Ng dijangka tiba di Malaysia tengah malam tadi dan fokus kerajaan adalah untuk mendapatkan kembali aset yang dikaitkan dalam kes terbabit.

Pada Jumaat, media melaporkan Ng yang dijatuhi hukuman penjara 10 tahun di New York, Amerika Syarikat kerana membantu menggelapkan berbilion dolar dana 1MDB, akan diserahkan kepada Malaysia untuk berdepan pertuduhan di negara ini. – Bernama


Lompat parti khianat demokrasi, rosakkan imej Parlimen

BANGI, 28 Muharram 1443H, Isnin – Melihat kepada situasi politik semasa, Rang Undang-Undang Anti Lompat Parti wajar dilaksanakan segera.

Pensyarah Kanan Sains Politik, Fakulti Sains Pentadbiran dan Pengajian Polisi, UiTM Kampus Raub, Dr Ilyas Abdullah berkata, Perlembagaan dibentuk seawal negara mencapai kemerdekaan, tidak mewujudkan akta untuk tujuan itu dalam kalangan ahli Dewan Rakyat.

Bahkan, tindakan itu dijadikan asas lanjut bahawa demokrasi sebenarnya mengizinkan Ahli Parlimen untuk berbuat demikian.

“Bagaimanapun, sekiranya Parlimen ingin bergerak menjadi badan perundangan kelas pertama, tindakan lompat parti tidak patut dijadikan amalan Ahli Dewan Rakyat.

“Selepas dipilih rakyat dalam pilihan raya, lompat parti jelas membelakangkan amanah diberikan pengundi.

“Tindakan itu boleh dianggap pengkhianatan terhadap demokrasi, seterusnya merosakkan imej Parlimen itu sendiri,” katanya menulis di Berita Harian hari ini.

Difahamkan, penggubalan Akta Anti Lompat Parti memerlukan sokongan dua pertiga majoriti di Parlimen bagi meminda Perkara 10 (1)(c) Perlembagaan Persekutuan.

Sementara itu, mengulas isu pendaftaran pemilih automatik dan kelayakan mengundi pada usia 18 tahun (Undi 18) pula, Dr Ilyas berkata, ia juga perlu segera dilaksanakan.

Ini bagi memastikan generasi muda diberi ruang menempatkan diri dalam politik untuk menunjukkan kemampuan mengurus hal ehwal berkaitan rakyat dan negara.

Beliau berkata, menidakkan hak generasi muda terbabit dalam pilihan raya – sama ada sebagai calon atau pengundi – ibarat menentang aspirasi generasi muda.

“Golongan itu harus berada dalam lingkaran kuasa dengan menjadi sebahagian pihak yang terbabit dalam proses mempengaruhi dasar awam.

“Di samping meneruskan semangat dan dasar perjuangan melalui cabang legislatif secara intelektual dan matang,” katanya.

Pada 25 Mac lalu, Suruhanjaya Pilihan Raya (SPR) dalam satu kenyataan media menyatakan, hak mengundi automatik dan penurunan had usia mengundi kepada 18 tahun hanya akan dilaksanakan selepas 1 September 2022 ekoran cabaran yang dihadapi oleh SPR ketika pelaksanaan Perintah Kawalan Pergerakan (PKP).

Untuk rekod, pada 16 Julai 2019, Dewan Rakyat meluluskan Rang Undang-Undang Perlembagaan (Pindaan) 2019 bagi menurunkan had umur kelayakan mengundi kepada 18 tahun dengan mendapat lebih dua pertiga persetujuan ahli Dewan.


Saksi nampak Bella baring atas lantai tanpa alas, kesan lecur di leher

KUALA LUMPUR, 30 Syawal 1443H, Selasa – Seorang saksi memberitahu Mahkamah Sesyen di sini bahawa beliau nampak remaja perempuan sindrom down yang dikenali sebagai Bella baring di lantai bilik dobi di sebuah kondominium di Wangsa Maju tanpa dialas dengan selimut dan tilam selain terdapat kesan lecur pada leher mangsa.

Pegawai Penyelidik Undang-Undang di sebuah firma guaman Suhana Zam, 40, berkata, ketika itu, beliau ingin membuang sampah di bahagian bilik dobi tersebut pada kira-kira 4 pagi.

“Pada hari itu, saya telah melakukan kerja-kerja pejabat hingga jam 4 pagi. Semasa hendak membuang sampah, saya tidak membuka lampu.

“Saya tersepak Bella yang sedang baring di lantai bilik dobi dan saya terkejut serta tergamam kerana itu kali pertama saya melihat Bella berada dalam keadaan tersebut,” kata saksi pendakwaan kelapan itu berkata demikian semasa pemeriksaan utama oleh Timbalan Pendakwa Raya Nor Azizah Mohamad pada perbicaraan kes pengasas Rumah Bonda Siti Bainun Ahd Razali.

Nor Azizah: Kamu tersepak Bella dan apa tindakan kamu?

Suhana: Bella baring mengiring sebelah kiri, dia mengerekot, saya terlanggar tapi dia tidak terkejut pun. Saya terhenti 10 hingga 15 saat, saya pandang dia, saya tidak percaya (dengan) apa yang saya lihat.

“Lepas itu saya tutup dan kunci pintu, lampu ditutup dan masuk bilik untuk tidur. Saya cuba tidur tetapi tidak boleh sebab terbayangkan keadaan Bella.

“Ketika itu, kakak Haiza tidur sebelah saya dan saya cakap kepadanya ‘akak tahu Bella tidur di mana?’ namun saya tidak memberitahunya sebab ketika itu, Syahirah ada bersama kami,” katanya.

Suhana berkata beliau menyaksikan insiden itu ketika menghadiri majlis sambutan Hari Raya bersama Siti Bainun serta penghuni unit kondominium tersebut dengan kakak angkatnya Haiza pada 21 Mei 2021.

“Saya tiba di sana dalam tengah hari dan merancang untuk duduk selama dua hari. Apabila saya masuk ke tempat itu, saya nampak Bella berdiri di tepi dinding menghadap meja makan dan terdapat kecederaan pada leher Bella iaitu kulitnya melecur serta merah-merah,” katanya sambil memaklumkan semasa jamuan Hari Raya itu, Bella berdiri di tepi peti ais dan hanya memakai kemeja T serta seluar.

“Ketika itu, Siti Bainun menyuruh seorang penghuni rumah yang dikenali sebagai Aida menukar pakaian Bella selepas Kak Haiza memanggil Bella untuk menyertai sesi bersalaman di ruang tamu… Saya dengar Bainun cakap betulkan butang baju tu, bagi tinggi sikit nanti orang nampak kata saya dera pula,” katanya sambil menambah mangsa kelihatan ceria dan tersenyum apabila dapat turut serta dalam sesi bersalaman itu.

Saksi itu juga berkata beliau ada bertanya kepada Siti Bainun mengenai kecederaan Bella dan tertuduh memaklumkan bahawa mangsa ‘main simbah-simbah air panas’ dengan adik-beradiknya.

Nor Azizah: Siapakah yang dikatakan adik-beradik Bella?

Suhana: Aida dan Balqis tidak termasuk Yasmin, itu yang saya tahu. Saya cakap pada Siti Bainun takkan kau biar budak-budak bergaduh macam itu dan Siti Bainun menjawab ‘Saya tidak boleh nak buat apa sebab Aida kalau dah marah, hilang akal.’

Semasa tidur di kondominium itu pada April 2021, Suhana berkata Bella berdiri di tepi dinding dan kelihatan tidak ceria, bermuka masam serta tidak berani memandang ke arahnya namun beliau tidak berkata apa-apa dan hanya menonton televisyen.

Disoal Nor Azizah berapa lama Bella berdiri di lokasi tersebut dan Suhana menjawab: Saya sampai di kondominium itu lebih kurang 9 malam dan masa saya sampai, Bella sudah berada di situ. Apabila saya nak masuk tidur pada pukul 12 tengah malam, Bella masih di situ. Saya nampak Bella sedih, takut, tidak bercakap dan hanya pandang lantai.

Nor Azizah: Kamu ada bertanya kepada Siti Bainun kenapa Bella begitu?

Suhana: Bella kena denda tetapi saya tidak tanya Siti Bainun, Bella didenda sebab apa.

Nor Azizah: Kamu tidur di kondo itu berapa malam?

Suhana: Saya tidur hanya semalam tapi Siti Bainun ajak saya ke rumah Zurianty kerana ada sambutan hari jadi Jane iaitu seorang daripada kanak-kanak di bawah jagaan Siti Bainun dan Bella tidak ikut serta ditinggalkan seorang diri di kondominium tersebut.

Saksi itu berkata beliau juga pernah melihat Bella berdiri di tempat sama lebih sepuluh jam semasa ke kondominium tersebut untuk berbuka puasa dengan Siti Bainun di sebuah restoran di Chow Kit selain memaklumkan tertuduh telah memberikan kertas dan pensel untuk Bella melukis dari pagi sampai ke malam.

“Saya rasa keadaan itu tidak selesa dan saya lihat Bella sampai nak tertidur. Balqis kemudian menjerit dan beritahu Bella nak tertidur.

“Siti Bainun dari biliknya menjerit kuat gila sambil kata lukis dan Bella kemudian menyambung lukisannya,” kata beliau.

Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.

Perbicaraan di hadapan Hakim Izralizam Sanusi bersambung 13 Jun ini. – Bernama


Balak dengan nilai royalti RM1.09 juta dirampas di Sarawak

KUCHING, 26 Rabiulakhir 1442H, Sabtu – Sejumlah 18,826 meter padu balak pelbagai spesies dengan nilai royalti RM1.09 juta yang melibatkan aktiviti pembalakan haram telah dirampas di Sarawak dari Januari sehingga 20 November tahun ini.

Timbalan Ketua Menteri Sarawak Datuk Amar Awang Tengah Ali Hasan hari ini berkata dalam tempoh tersebut, 79 kes pembalakan haram telah disiasat di bawah Ordinan Perhutanan Sarawak 2015, dengan 13 kes daripadanya telah dihadapkan ke mahkamah dan empat kes dimenangi kerajaan negeri.

“Kes melibatkan 63 suspek (ditangkap) dan 57 peralatan atau mesin disita. Sebanyak 40 kes adalah dari operasi yang dilakukan oleh Jabatan Perhutanan Sarawak (FDS) dan operasi antara agensi, 22 kes dari maklumat awam dan 17 kes yang dirujuk oleh agensi penguatkuasaan lain,” katanya dalam satu kenyataan.

Beliau berkata, FDS juga telah menubuhkan Unit Pengesanan Udara Sarawak (SADU) bagi meningkatkan inisiatif membanteras pembalakan haram.

“Mengakui operasi penguatkuasaan memerlukan maklumat dan waktu yang tepat, kerajaan negeri memanfaatkan penggunaan teknologi canggih dalam memerangi pembalakan haram,” kata Awang Tengah yang juga Menteri Pembangunan Bandar Dan Sumber Asli II Sarawak. – Bernama


Hamas ucap terima kasih pada Mesir jadi pengantara gencatan senjata

GAZA, 24 Syawal 1444H, Isnin – Pergerakan Perjuangan Islam Palestin (Hamas) berterima kasih kepada Mesir atas usaha sebagai perantara gencatan senjata selepas serangan ganas Israel ke atas Palestin.

Gencatan senjata berkuat kuasa pada Sabtu, di dalam dan sekitar Semenanjung Gaza selepas lima hari pertempuran antara tentera Israel dan pejuang Jihad Islam yang mengorbankan sekurang-kurangnya 33 rakyat Palestin.

Ia termasuk enam komander tertinggi Jihad Islam, apabila rejim Zionis melancarkan kempen menentang kumpulan itu, mendakwa sebagai serangan yang dirancang.

Pada masa sama, Ketua Biro Politik Hamas, Ismail Haniyeh juga memuji sokongan Iran terhadap konflik di Palestin, ketika serangan berterusan Israel terhadap Semenanjung Gaza yang terkepung.

Dalam satu kenyataan pada Ahad, Ismail menghargai Bilik Gerakan Bersama Pejuang Palestin kerana mengawal keadaan di Gaza dan menghalang rejim Israel daripada mencapai matlamatnya, lapor rangkaian berita televisyen al-Mayadeen berbahasa Arab Lubnan.

Katanya, pejuang melalui Bilik Gerakan Bersama, mengambil inisiatif dan menjalankan operasi “Revenge of the Free”, menunjukkan keupayaan dan daya tahan mereka.

“Keteguhan kumpulan pejuang telah menggagalkan percubaan musuh, sama ada dengan memilih Briged al-Quds, sayap tentera gerakan pejuang Jihad Islam Palestin, atau mendorong perpecahan antara kumpulan penentangan,” katanya.

Beliau berkata bahawa perpaduan kumpulan pejuang adalah salah satu faktor terpenting dalam menggagalkan rancangan musuh, mempertahankan rakyat Palestin, melaksanakan taktik lapangan yang sesuai, dan menyerang wilayah yang diduduki dengan serangan roket balas.

Hamas turut merakamkan takziah atas pemergian para syuhada yang soleh, menekankan bahawa darah mereka tidak tertumpah dengan sia-sia dan bahawa perjuangan akan berterusan. – Agensi


Krisis ekonomi makin buruk, Menteri Kewangan Pakistan letak jawatan

ISLAMABAD, 29 Safar 1444H, Isnin – Menteri Kewangan Pakistan, Miftah Ismail mengumumkan peletakan jawatannya secara rasmi di tengah-tengah krisis ekonomi yang bertambah buruk akibat banjir baru-baru ini.

Miftah adalah Menteri Kewangan kelima negara itu yang meletak jawatan dalam tempoh kurang empat tahun.

“Saya telah meletak jawatan secara lisan sebagai Menteri Kewangan.

“Saya akan membuat peletakan jawatan rasmi apabila tiba di Pakistan,” katanya di Twitter yang turut memaklumkan sudah memberi isyarat rancangannya itu kepada Perdana Menteri, Shehbaz Sharif.

Miftah dan Shehbaz kini berada di London dan dijangka pulang ke Pakistan awal minggu depan.

Ekonomi Pakistan telah menyaksikan pergolakan berterusan manakala defisit akaun semasanya melebar dengan ketara dan peningkatan inflasi telah memberi tekanan kepada keluarga serta perniagaan.

Banjir dahsyat bulan ini menambahkan lagi krisis kerana ia menyebabkan kerosakan dianggarkan AS$30 bilion dan membunuh lebih daripada 1,500 orang.

Bank Dunia pada Sabtu memberitahu, akan menyediakan kira-kira AS$2 bilion bantuan kepada Pakistan.

Minggu lalu, Bank Dunia bersetuju dalam pertemuan dengan Shehbaz di luar Perhimpunan Agung Pertubuhan Bangsa-Bangsa Bersatu (PBB) untuk menyediakan bantuan banjir AS$850 juta untuk Pakistan dan AS$2 bilion termasuk dalam jumlah itu.

Sejak dua bulan lalu, Pakistan telah menghantar hampir 10,000 doktor, jururawat dan kakitangan perubatan lain untuk merawat mangsa yang terselamat di wilayah Sindh – yang paling teruk terjejas akibat banjir. – Agensi


PRU15: PAS akan bincang semula bubar DUN di tiga negeri

BACHOK, 5 Rabiulawal 1444H, Ahad – PAS akan mengadakan perbincangan semula bersama pucuk pimpinan tertinggi dalam masa terdekat mengenai pembubaran Dewan Undangan Negeri (DUN) di tiga negeri yang diterajuinya iaitu Kedah, Kelantan dan Terengganu.

Naib Presiden PAS Senator Datuk Idris Ahmad berkata perbincangan itu dilakukan berikutan Majlis Tertinggi UMNO yang bermesyuarat pada Jumaat mahu agar Parlimen dibubarkan dalam masa terdekat bagi membolehkan Pilihan Raya Umum Ke-15 (PRU15) diadakan tahun ini.

“Kalau setakat yang sebelum ini kita punya pendirian tidak bubarkan (DUN), tetapi mungkin akan ada perubahan-perubahan itu.

“Kita akan bincangkan dalam masa terdekat kerana keputusan ini parti yang tentukan sama ada bubar serentak dengan Parlimen atau tidak,” katanya kepada pemberita selepas merasmikan Majlis Penutup Ijtimak Pondok Se-Malaysia di Pusat Pengajian Pondok Yayasan Islam Kelantan (YIK), Kandis, di sini semalam.

Sebelum ini, Setiausaha Agung PAS Datuk Seri Takiyuddin Hassan berkata kerajaan negeri yang diterajui PAS tidak akan membubarkan DUN masing-masing lebih awal daripada Mac 2023.

Mengulas mengenai resolusi Ijtimak Pondok Se-Malaysia yang mahukan semua calon pilihan raya adalah dalam kalangan individu bukan penyebar fahaman dan ajaran wahabi, Idris yang juga Menteri di Jabatan Perdana Menteri (Hal Ehwal Agama) berkata pandangan itu akan diperhalusi oleh pucuk pimpinan.

“Pandangan dan cadangan itu, kami akan bawa kepada parti. Terserah kepada pimpinan putuskan nanti,” katanya. – Bernama


‘Tangkap juga pemberi rasuah, jangan penerima saja’

Oleh Ainul Illia Meor Suzurudin

BANGI, 10 Rabiulakhir 1442H, Rabu – Usaha membanteras jenayah rasuah dan penyalahgunaan kuasa mesti bermula daripada peringkat atas hingga bawah – ia bagi memastikan ‘jerung’ turut ditangkap.

Tanggungjawab itu bukan terletak pada ‘bahu’ penjawat awam semata-mata, tetapi pada pentadbir kerajaan Malaysia yang mempunyai kuasa, kata Naib Pengerusi Pertubuhan Pembela-Pembela Islam (PEMBELA), Mohd Nor Izzat Johari.

“Pentadbir kerajaan Malaysia terutama orang politik wajib memerangi rasuah serta-merta,” katanya ketika dihubungi Ismaweb.net.

SPRM sebelum ini mendedahkan lebih 30,000 warga asing bolos dan RM14.5 juta wang sogokan diagihkan dalam kalangan kakitangan Jabatan Imigresen Malaysia (JIM) sepanjang tempoh empat tahun.

Angka itu diperoleh hasil penahanan anggota dan pegawai JIM yang mendedahkan aktiviti rasuah menerusi proses penyediaan kaunter khas sejak 2017.

Secara purata, setiap tahun, sejak empat tahun lalu, RM3.6 juta dipercayai diagihkan sesama anggota dan pegawai JIM yang terbabit dengan sindiket ini.

Wang tunai RM800,000, 26 kereta mewah dan empat motosikal berkuasa tinggi turut dirampas di mana jumlah berkenaan tidak termasuk rumah, tanah, barangan kemas dan sebagainya yang turut dirampas.

Mengulas penangkapan itu, Mohd Nor Izzat berkata, pembabitan anggota JIM dalam isu sindiket cop imigresen tidak begitu mengejutkan, malah ramai juga mempertikai bagaimana Pendatang Asing Tanpa Izin (PATI) boleh bolos ke negara ini.

“Bagaimana atau siapa yang ditahan, memang menyedihkan tetapi lebih menyedihkan, pihak SPRM dan media tidak pula mendedahkan siapa pemberi rasuah atau siapa dalang sindiket,” katanya.

Sementara itu, mengulas mengenai laporan yang kebanyakan kakitangan ditangkap adalah orang Melayu, Mohd Izzat turut mempersoalkan hakikat sebenarnya siapa dalang atau pemberi rasuah.

“Dalam hal kedaulatan, suka saya ingin tarik perhatian semua, rasuah bukan sahaja penerima tetapi pemberi yang perlu ditahan,” tegasnya.

Serentak itu, beliau menggesa supaya agensi kerajaan terbabit bertindak serius terhadap pelaku tidak kira dari peringkat bawahan mahupun atasan.

“Berubahlah segera atau gelombang suara rakyat sebenar melalui NGO akan bangkit buat perubahan tersebut.

“Ingat, suara rakyat, suara keramat. Suara politik, bergantung pada rakyat,” katanya.


JPA nafi dakwaan, syor imigresen lakukan siasatan

KUALA LUMPUR, 6 Muharam 1444H, Khamis – Jabatan Perkhidmatan Awam (JPA) menyangkal dakwaan kononnya Ketua Pengarah Perkhidmatan Awam (KPPA) Datuk Seri Mohd Shafiq Abdullah mengeluarkan kata-kata kesat terhadap seorang pegawai Imigresen di Lapangan Terbang Antarabangsa Kuala Lumpur (KLIA) pagi semalam (3 Ogos).

Memandang serius dakwaan berkaitan, JPA mengesyorkan supaya perkara itu disiasat sewajarnya oleh pihak berkuasa yang berkaitan.

JPA dalam satu kenyataan hari ini menegaskan segala pertuduhan terhadap KPPA adalah tidak berasas dan berniat jahat untuk menjatuhkan imej beliau sebagai pegawai tertinggi kerajaan.

Menurut kenyataan itu, KPPA telah menegur pihak Imigresen di KLIA berhubung ketidakpatuhan amalan dan prosedur di mana pegawai tidak menyemak dokumen perjalanan dan pasport KPPA serta delegasi ke luar negara, dan sebaliknya mereka diarahkan terus ke kaunter pemeriksaan kastam untuk meneruskan perjalanan.

“JPA berpandangan bahawa ketidakpatuhan dalam menyemak dokumen imigresen seperti pasport adalah satu kesalahan yang serius di sisi undang-undang. Malah, pegawai yang tidak mematuhi peraturan Imigresen ke luar negara boleh diambil tindakan tatatertib,” menurut kenyataan itu.

JPA turut menafikan teguran berkenaan dibuat di khalayak ramai.

“KPPA hanya menasihatkan pegawai supaya mematuhi peraturan dan membantu menyelesaikan isu-isu sedemikian dengan berhemah. Beliau juga mengesyorkan supaya perlunya pihak Imigresen di KLIA meningkatkan pematuhan prosedur operasi piawai (SOP) bagi mengelakkan sebarang ketidakpatuhan imigresen,” menurut kenyataan itu.

Tular di media sosial sejak semalam, dakwaan seorang pegawai yang bertugas sebagai Ketua Operasi Imigresen di KLIA dimarahi di khalayak ramai kerana tiada pegawai Imigresen ditempatkan di kaunter bilik VIP sewaktu ketibaan pegawai tinggi kerajaan itu di bilik berkenaan.

Susulan dakwaan itu, Menteri Dalam Negeri Datuk Seri Hamzah Zainudin mengarahkan Jabatan Imigresen menjalankan siasatan berhubung perkara itu bagi mendapat maklumat lebih jelas tentang kejadian yang sebenar. – Bernama


Israel lulus bina lima penempatan haram di Negev

TEL AVIV, 24 Syaaban 1443H, Ahad – Negara pengganas Israel meluluskan pembinaan lima penempatan baharu di padang pasir Negev, beberapa hari selepas empat orang terbunuh dalam serangan di penempatan Beersheba berdekatan.

Menurut resolusi yang diluluskan oleh Kabinet Israel, hari ini penempatan itu akan dibahagikan kepada tiga bahagian.

Satu bahagian akan dikhaskan untuk Badwi, satu lagi Kibbutz dan tiga yang lain sebagai kampung ‘komunal’.

Resolusi itu memberi Bahagian Penempatan Pertubuhan Zionis Sedunia kuasa bagi merekrut penduduk untuk berpindah ke penempatan baharu.

Menteri Dalam Negeri, Ayelet Shaked dan Menteri Pembinaan dan Perumahan, Zeev Elkin berkata, mereka berhasrat untuk mempunyai pemohon jawatankuasa kemasukan doktor haiwan.

Para menteri menyifatkan penempatan baharu itu sebagai ‘langkah penting dalam mengukuhkan penempatan di Negev dengan penekanan di timur Negev, yang juga wilayah kepentingan strategik negara’.

Pengumuman itu dibuat beberapa hari selepas empat warga Israel terbunuh dalam serangan yang disyaki tikaman dan insiden rempuhan kereta berdekatan Beersheba.

Terdapat hampir 300,000 rakyat Palestin yang memegang kewarganegaraan Israel dan tinggal di puluhan kampung di Negev.

Kira-kira 100,000 daripada mereka tinggal di kampung yang tidak dikenali dan dinafikan sebarang infrastruktur atau sokongan daripada kerajaan.

Lebih dikesalkan, tiada alat pengangkutan, jalan raya, sekolah bahkan pihak berkuasa Israel tidak bekerjasama dengan kepimpinan tempatan.

Minggu lalu, Zeev Elkin, mengumumkan bahawa Tabung Negara Yahudi (JNF) akan menyambung semula rancangan perhutanan kontroversi di Negev berdekatan bandar Palestin.

Pada Disember dan Januari lepas, ratusan rakyat Palestin membantah rancangan perhutanan JNF, yang mereka dakwa sebagai alasan untuk mengusir mereka keluar dari tanah dan memberi laluan kepada bandar baharu Yahudi.

Berikutan itu, rancangan berkenaan ditangguhkan buat sementara waktu. – Agensi

Pautan terdahulu;


Zahid tempelak Muhyiddin, MPN perlu dibubar

BANGI, 1 Rabiulawal 1444H, Rabu – Presiden UMNO, Datuk Seri Ahmad Zahid Hamidi mendakwa, Tan Sri Muhyiddin Yassin melemahkan peranan Majlis Pemulihan Negara (MPN) selain fungsinya yang bercelaru.

Meskipun MPN dianggotai oleh pakar-pakar, namun keberadaan Pengerusi MPN yang bukan Ketua Eksekutif menjadikan sebab pelaksanaan cadangan majlis itu kurang ‘political will’ dan mungkin juga dilihat tidak perlu, katanya.

Justeru, bekas Timbalan Perdana Menteri itu mengulangi pendirian supaya MPN dibubarkan kerana fungsinya tidak jelas, tidak perlu, malah bertindih dengan fungsi badan pemikir dan agensi-agensi kerajaan lain yang bertindak sebagai penasihat serta pelaksana.

“Menteri Kabinet pula sentiasa menyelaras fungsi-fungsi agensi dan membawa sebarang dasar yang dicadangkan di peringkat kementerian untuk dipertimbangkan oleh Kabinet sebelum dilaksanakan.

“Itu sahaja sudah mencukupi untuk kerajaan berfungsi dan berjalan dengan baik,” katanya menerusi hantaran di Facebook beliau, hari ini.

Beliau berkata demikian mengulas kekecewaan diluahkan Muhyiddin kerana beberapa cadangan MPN demi kepentingan negara, terutamanya dalam soal pengurusan ekonomi, tidak dilaksanakan sepenuhnya.

Sebelum ini, Muhyiddin berkata, daripada 65 perakuan MPN berkaitan isu-isu utama berkaitan pengurusan ekonomi dan sumber manusia, hanya 16 perakuan, atau 23.5 peratus yang telah selesai dilaksanakan.

Baki 30 perakuan (43.5 peratus) pula, katanya lagi, masih dalam pelaksanaan, 14 perakuan (20.3 peratus) belum dilaksanakan, atau tidak maklum balas Kabinet atau agensi berkaitan, dan sembilan lagi perakuan (13 peratus) masih menunggu keputusan Kabinet.

Mengulas lanjut, Ahmad Zahid menasihati Muhyiddin supaya tidak perlu berkeluh-kesah seakan kerajaan telah menidakkan peranan MPN atau telah gagal.

“Dengan kerajaan yang telah melaksanakan 16 daripada 69 cadangan majlis itu sendiri menunjukkan bahawa kerajaan masih mengambil serius pandangan majlis meskipun kewujudannya tidak jelas, tidak perlu dan bertindih,” katanya.

Katanya lagi, Malaysia memerlukan kestabilan politik sebagai ramuan utama sebelum pelbagai bentuk polisi yang bermakna dapat dibentuk.

Oleh itu, beliau memberi jaminan bahawa MPN atau majlis seakannya tidak lagi diperlukan dan sinergi tersusun antara kerajaan, sektor swasta dan ahli-ahli akademik serta NGO akan terus dirintis bagi membangunkan Malaysia tercinta sekiranya Barisan Nasional (BN) raih kemenangan majoriti pilihan raya nanti.


Speaker Dewan Rakyat cari langkah dedah ketidakhadiran Ahli Parlimen

KUALA LUMPUR, 20 Rabiulawal 1445H, Jumaat – Yang Dipertua Dewan Rakyat Tan Sri Johari Abdul berkata, beliau sedang melihat dengan serius langkah-langkah perlu dilaksanakan termasuk memotong elaun Ahli Parlimen jika mereka terus tidak hadir ketika sesi sidang Parlimen.

Johari berkata, beliau perlu melaksanakan sesuatu yang lebih ketat untuk meningkatkan kehadiran Ahli Parlimen  kerana mereka mempunyai tugas dan tanggungjawab terhadap pengundi dan kawasan parlimen yang diwakili.

Beliau berkata, ada cadangan termasuk daripada bekas Speaker Tan Sri Mohamad Ariff Md Yusof yang mahu Peraturan Mesyuarat Parlimen dipinda untuk memudah cara pelaksanaan tindakan sedemikian.

“Saya rasa ia adalah agak wajar kerana pada masa sekarang kami tidak ada peraturan itu bermakna Ahli Parlimen tidak ada kekangan melakukannya. Selepas hadir buat seketika, mereka blah, ini tidak adil,” kata bekas Ahli Parlimen Gurun itu dan menambah beliau juga sedia untuk meningkatkan ketelusan dengan memuat naik rekod kedatangan Ahli Parlimen dalam laman sesawang Parlimen.

“Tetapi saya perlu melihat pada aspek perundangan sama ada ia boleh atau tidak tetapi bagi saya secara peribadi sudah tentu ia wajar tetapi sekali lagi seperti saya katakan saya perlu melihat kepada mekanisme dan undang-undang termasuk Peraturan Mesyuarat sama ada ia dibenarkan atau tidak,” kata beliau pada mesyuarat Kelab Concorde hari ini.

Kelab Concorde adalah sebuah perjumpaan tidak rasmi sekumpulan pengarang dan wartawan kanan dengan ahli politik dan pembuat dasar utama. Turut hadir Pengerusi Bernama yang baharu Datuk Seri Wong Chun Wai.

Pada 29 Ogos lepas, Johari dilapor mencetuskan idea untuk memotong elaun Ahli Parlimen jika mereka tidak hadir ke sesi sidang Parlimen sebagai satu langkah mencegah ketidakhadiran dalam kalangan mereka.

Menurut Yang Dipertua Dewan Rakyat  itu  kadang-kadang Ahli Parlimen tidak hadir selama beberapa hari tetapi beliau tidak mempunyai kuasa mengambil tindakan walaupun mereka dibayar RM500 sebagai elaun harian.

Sementara itu, Johari berharap pada sidang Parlimen akan datang yang bermula pada 9 Oktober akan dipenuhi dengan perbahasan dan idea berkualti untuk pembangunan negara.

“Jika anda mahu melangkah ke hadapan, anda perlu bercakap mengenai pembangunan negara, masa hadapan dan idea untuk tahun-tahun mendatang. Itulah sebenarnya yang diinginkan terhadap Ahli Parlimen kerana jika anda masih membincangkan soal isu remeh, maka kita tidak akan ke mana.

“Tambahan pula, satu kajian menunjukkan golongan muda semakin berminat untuk mendengar perbahasan jadi mereka tahu apa yang berlaku di Parlimen. Maka, saya fikir adalah penting untuk menunjukkan nilai yang baik,” katanya.

Mengenai rombakan Kabinet, Johari berkata, beliau tidak begitu mengetahuinya tetapi sememangnya menyedari bahawa tempoh pelantikan senator untuk satu atau dua menteri akan tamat tidak lama lagi, maka ini memerlukan rombakan.

“Sama ada Perdana Menteri mahu mengisi jawatan itu atau tidak, saya tidak tahu. Lagipun bekas Menteri Perdagangan Dalam Negeri dan Kos Sara Hidup (KPDN) Datuk Seri Salahuddin Ayub sudah lama meninggal (dunia), dan kami perlukan seseorang untuk mengendalikan kementerian itu tanpa membebankan menteri-menteri lain,” katanya. – Bernama


Keadaan Khalil Awawdeh ‘mengerikan’

RAMALLAH, 1 Safar 1444H, Isnin – Selepas kira-kira enam bulan melakukan mogok lapar, tahanan pentadbiran Palestin di Israel, Khalil Awawdeh tidak mempunyai apa-apa melainkan tulang dan kulit.

Dalam mesej video pendek dari hospital, Awawdeh menggesa kepada dunia untuk berdiri bersama tuntutannya bagi kebebasan dari tahanan di Israel.

“Kepada rakyat dunia yang bebas, badan ini yang hanya tinggal tulang dan kulit, tidak mencerminkan kelemahan rakyat Palestin, sebaliknya ia adalah cermin bagi wajah sebenar pendudukan yang mendakwa sebagai negara demokrasi.

“Sementara ada tahanan tanpa pertuduhan dalam tahanan pentadbiran biadab untuk berkata dengan darah dagingnya: tidak kepada penahanan pentadbiran, tidak kepada penahanan pentadbiran,” katanya.

Semalam, pertubuhan hak asasi manusia menerbitkan gambar Awawdeh yang menunjukkan dia telah mencapai tahap kritikal akibat penerusan mogok dan kelihatan seperti rangka.

Sementara itu, Kesatuan Eropah (EU) menyatakan rasa terkejut terhadap gambar Awawdeh dan menyifatkan ia sebagai ‘mengerikan’.

Katanya, Awawdeh berada dalam bahaya hampir mati, justeru menggesa melainkan bapa kepada empat orang kanak-kanak perempuan itu didakwa segera atau dia perlu dibebaskan. – Agensi

Pautan terdahulu;


PM Sudan letak jawatan?

KHARTOUM, 17 Jamadilawal 1443H, Rabu – Perdana Menteri Sudan, Abdalla Hamdok memberitahu sekumpulan tokoh politik dan intelektual negara bahawa beliau berhasrat untuk meletakkan jawatan.

Menurut Reuters, sumber yang rapat dengan Hamdok berkata, sebelum ini beliau hanya akan kekal memegang jawatan sekiranya mendapat sokongan politik dan jika perjanjian itu dikuatkuasakan.

Ia menggesa tentera membebaskan tahanan politik, melindungi kebebasan bersuara dan membenarkan Hamdok melantik Kabinet baharu secara bebas.

“Kumpulan yang bercakap dengan Hamdok pada Selasa meminta beliau untuk kekal dalam kedudukannya tetapi Perdana Menteri menegaskan beliau akan meninggalkan jawatannya,” kata sumber.

Hamdok dilantik semula pada 21 November lepas berikutan rampasan kuasa sebulan sebelumnya yang menyaksikan tentera mengambil alih kuasa dan menamatkan perkongsian peralihan dengan parti politik.

Walaupun beberapa kuasa politik mengambil bahagian dalam merangka perjanjian itu, menurut sumber, ia telah menghadapi kritikan meluas daripada parti dan masyarakat umum.

Sabtu lepas, ratusan ribu orang berarak di istana presiden menolak kedua-dua pemerintahan tentera dan keputusan Hamdok untuk kembali, yang katanya diambilnya untuk mengekalkan keuntungan yang diperoleh semasa peralihan dan menamatkan pertumpahan darah.

Kira-kira 47 orang maut dalam tindakan keras terhadap bantahan ke atas pemerintahan tentera, termasuk dua akibat bantahan pada Sabtu.

Dalam satu kenyataan pada hujung minggu, Hamdok berkata, Sudan sedang menuju ke arah ‘jurang’ menyalahkan sikap tidak tegas politik dan kekurangan konsensus dalam perjanjian politik baharu. – Agensi


PLUS laksana transaksi tol guna RFID bermula 15 Januari depan

KUALA LUMPUR, 11 Jamadilawal 1443H, Khamis – Transaksi tol menggunakan teknologi Identifikasi Frekuensi Radio (RFID) untuk kenderaan ringan persendirian (Kelas 1) akan dilaksanakan di laluan Juru, Pulau Pinang hingga ke Skudai, Johor di Lebuhraya Utara-Selatan (PLUS) bermula 15 Januari depan.

Kementerian Kerja Raya (KKR) menerusi kenyataan memaklumkan pelaksanaan itu akan menjadikan lorong RFID tersedia di seluruh jaringan infrastruktur lebuh raya bertol di pantai barat Semenanjung selaras dengan kehendak dan keperluan pengguna lebuh raya.

“Kutipan tol menggunakan kad Touch ‘n Go dan SmartTAG masih diteruskan buat ketika ini, namun kedua-duanya akan dihentikan secara berperingkat untuk memberi ruang kepada pembukaan lebih banyak lorong RFID,” menurut kenyataan itu.

Menurut KKR, transaksi tol menggunakan RFID adalah langkah kementerian itu untuk mengurangkan kesesakan lalu lintas di plaza tol dan pelaksanaan tersebut selaras dengan Rancangan Induk Sistem Pengangkutan Pintar yang termasuk Sistem Aliran Bebas Pelbagai Lorong.

KKR sehubungan itu mengajak pengguna lebuh raya untuk beralih kepada RFID dan mendapatkan tag RFID secara dalam talian menerusi aplikasi Touch ‘n Go eWallet, portal Touch ‘n Go, ejen pemasaran yang dilantik atau mana-mana 39 pusat pemasangan tag RFID di seluruh Semenanjung.

Sistem RFID membolehkan pengguna lebuh raya untuk menikmati perjalanan lebih lancar tanpa perlu berhenti di lorong RFID dengan kelajuan 30 km/j serta membolehkan pengguna melaksanakan transaksi tol tanpa sentuh sekali gus membantu mengurangkan risiko jangkitan COVID-19.

RFID juga menawarkan sekuriti tunai digital dan tambah nilai tanpa tunai melalui penggunaan Touch ‘n Go eWallet tanpa perlu lagi mengunjungi kaunter tambah nilai, menurut kenyataan itu. – Bernama


638 kes bunuh diri direkod sehingga Julai

BANGI, 3 Safar 1443H, Jumaat – Sebanyak 638 kes bunuh diri yang direkodkan Polis Diraja Malaysia (PDRM) sepanjang tahun ini sehingga Julai lalu.

Ketua Pengarah Kesihatan, Tan Sri Dr Noor Hisham Abdullah berkata, jumlah itu menunjukkan peningkatan sebanyak 143 peratus atau 1.4 kali lebih banyak berbanding tempoh yang sama pada tahun lalu iaitu 262 kes.

Menurutnya, antara faktor sosial yang menyebabkan tekanan melampau ialah hilang pekerjaan atau sumber pendapatan, dan isolasi sokongan keluarga dan sahabat.

“Tambahan lagi, situasi pandemik COVID-19 di seluruh dunia memberi impak yang amat besar kepada kesihatan mental setiap individu.

“Tingkah laku bunuh diri meliputi idea bunuh diri, rancangan bunuh diri, cubaan bunuh diri dan kematian akibat tindakan bunuh diri,” katanya dalam satu kenyataan, hari ini.

Eliau berkata, Kementerian Kesihatan Malaysia (KKM) mengambil maklum bahawa bunuh diri antara 10 penyebab utama kematian di dunia dan penyebab keempat kematian bagi mereka yang berumur daripada 15 hingga 29 tahun.

“Pertubuhan Kesihatan Sedunia (WHO) melaporkan di seluruh dunia terdapat lebih 703,000 kes kematian membunuh diri setiap tahun dengan purata satu kejadian bunuh diri setiap 40 saat,” katanya.

Justeru, kata Dr Noor Hisham, Hari Pencegahan Bunuh Diri Sedunia bertemakan ‘Bertindak Segera, Harapan Terbina’ dianjurkan dengan tujuan meningkatkan keyakinan masyarakat mencegah insiden bunuh diri.
Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Ustaz Ebit Lew beli dua lori barang ubatan, bantu hospital Gaza musnah dibom

BANGI, 20 Zulkaedah 1442H, Khamis – Misi kemanusiaan diteruskan, kali ini pendakwah bebas, Ustaz Ebit Lew membeli keperluan hospital bagi menggantikan kemudahan yang musnah teruk susulan pengeboman di Gaza.

Antaranya termasuk kerusi roda, mesin dialisis, ubat-ubatan serta semua jenis keperluan lain untuk hospital.

“Syukur dapat beli dua lori barang ubatan dan terus hantar ubat-ubatan dan barang keperluan khas untuk hospital.

“Tiga hospital saya pergi. Hospital al-Syifa. Hospital besar Gaza. Sesak dengan orang.

“Saya dapat senarai dari Kementerian Kesihatan dan juga senarai hospital sendiri. Hospital al-Quds dan hospital A’mal yang dikendalikan Palestin Red Crescent,” kata Ustaz Ebit menerusi hantaran terbaru di Facebook hari ini.

Aktivis masyarakat itu memaklumkan pada awalnya, pihaknya bermesyuarat dengan Palestin Red Crescent diikuti dengan Kementerian Kesihatan dan Pengarah Hospital al-Syifa.

“Mereka gembira dan sangat berterima kasih.

“Presiden Palestin Red Crescent ceritakan masa kena bom dulu. Ketika itu hospital penuh dengan orang sedang dapatkan rawatan.

“Semua bawa lari pesakit ke luar jalan. Musnah dan kini dah buat semula. Ramai cedera dan syahid,” katanya.

Beliau turut sebak memikirkan keadaan anak kepada seorang doktor senior hospital al-Syifa yang kini hidup sebatang kara susulan keluarga termasuk bapanya terkorban dalam serangan sebelum ini.

“Sempat juga dapat nombor (telefon) anak Dr Ayman yang syahid baru ini. Doktor senior di hospital al-Syifa. Solat jenazah depan hospital.

“Keluarganya semua syahid. Tinggal seorang anak sahaja. Isteri, anak, nenek, datuk, saudara, sepupu, adik-beradik semua syahid. Tinggal anaknya itu seorang diri. Allahuakbar sedihnya,” katanya.


Bank pusat India naikkan kadar faedah bagi kawal inflasi

NEW DELHI, 4 Syawal 1443H, Khamis – Bank pusat India menaikkan kadar faedah utamanya pada Rabu, tindakan pertamanya dalam tempoh beberapa tahun yang menjadi antara usaha bagi mengawal inflasi di negara tersebut.

Pihak Reserve Bank of India (RBI) bertindak menaikkan kadar pinjaman sebanyak 40 mata asas kepada 4.40 peratus selepas melakukan penilaian terhadap keadaan ekonomi semasa.

Dalam kenyataannya, Gabenor RBI Shaktikanta Das berkata impak susulan perang Rusia-Ukraine telah memberi tekanan ke atas inflasi dengan kesannya turut ketara di peringkat global.

“Memandangkan perang tersebut disusuli dengan langkah sekatan serta tindak balas yang kian ketara, elemen lain seperti kekurangan dan ketidaktentuan dalam pasaran komoditi dan kewangan, masalah bekalan dan paling membimbangkan adalah tekanan inflasi yang terus meruncing,” katanya.

Das berkata tekanan bebanan hutang juga semakin ketara di negara-negara sedang membangun di tengah-tengah persekitaran aliran keluar dana asing serta penyusutan nilai mata wang.

“Pengumuman data Keluaran Dalam Negara Kasar (KDNK) terbaharu juga menunjukkan bahawa pemulihan ekonomi global semakin tidak menentu,” katanya.

RBI juga memutuskan untuk melaksanakan aliran keluar mudah tunai daripada sistem perbankan dengan menaikkan nisbah rizab tunai (CRR) atau jumlah minimum deposit yang disimpan dalam bank pusat itu sebanyak 50 mata asas kepada 4.5 peratus.

Peningkatan aliran keluar mudah tunai menerusi CRR adalah dianggarkan 870 bilion rupee (US$11.4 bllion), kata RBI.

Gabenor bank pusat India itu turut membangkitkan impak daripada faktor-faktor luaran seperti ketegangan geopolitik serta lonjakan harga bahan api terhadap peningkatan harga makanan di India.

“Inflasi membabitkan barangan sensitif yang relevan kepada India seperti minyak makan, juga berdepan kekurangan akibat konflik di Eropah serta larangan eksport oleh pengeluar-pengeluar utama.

“Peningkatan harga baja serta kos input lainnya juga memberi kesan langsung terhadap harga makanan di India,” katanya.

Menurut Das, peningkatan inflasi yang ketara kepada 7.0 peratus pada Mac tahun ini juga didorong oleh kenaikan harga makanan tertentu. – Bernama


24,305 individu lengkap dos kedua vaksin pada 1 Jun

BANGI, 21 Syawal 1442H, Rabu – Seramai 24,305 individu telah menerima dos kedua vaksin COVID-19 semalam, kata Menteri Kesihatan, Datuk Seri Dr Adham Baba.

Ini bermakna, 1,104,873 individu di seluruh negara telah melengkapkan dos kedua vaksin COVID-19 setakat 1 Jun.

Beliau dalam kenyataan di Twitter berkata, seramai 2,002,345 individu sudah menerima dos pertama, menjadikan jumlah keseluruhan pemberian vaksin adalah 3,107,218 setakat Selasa.

Berdasarkan laporan harian pemberian dos vaksin, 74,484 individu menerima dos pertama dengan keseluruhan pemberian bagi kedua-dua dos adalah 98,789.

Pada masa sama, jumlah pendaftaran vaksin juga terus meningkat kepada 51.20 peratus atau 12,414,513 setakat hari yang sama.

Daripada jumlah itu, Selangor masih menjadi negeri tertinggi menerima pendaftaran vaksin dengan 3,299,145, diikuti Johor (1,533,936) dan Kuala Lumpur (1,031,908).


Turki longgar sekatan mulai Julai, kes COVID-19 turun sekitar 5,000

ISTANBUL, 11 Zulkaedah 1442H, Selasa – Turki akan melonggarkan sekatan yang dikenakan bagi mengekang penularan COVID-19 mulai bulan depan, kata Presiden Recep Tayyip Erdogan selepas jumlah kes coronavirus harian di negara itu menurun kepada sekitar 5,000.

Beliau berkata, sekatan yang dikenakan pada Ahad dan perintah berkurung dari pukul 7 malam waktu tempatan pada hari bekerja akan ditarik balik mulai 1 Julai.

“Sekatan pengangkutan awam juga akan ditarik balik dan institusi awam akan kembali ke waktu bekerja biasa,” katanya selepas mesyuarat Kabinet.

Turki mula mengurangkan kekangan dalam beberapa minggu kebelakangan ini, mengehadkan sekatan hingga hari Ahad dan membuka restoran kepada jumlah pelanggan dengan bilangan terhad, setelah kes harian mula turun dari puncak di atas 60,000 pada bulan April.

Ankara berharap penurunan jangkitan seiring program vaksinasi yang mana hingga 1.5 juta suntikan sehari, akan membantu pemulihan dalam bidang pelancongan.

Kenaikan mendadak dalam tahap inokulasi juga telah meningkatkan harapan untuk prestasi ekonomi yang kukuh pada separuh kedua tahun ini, dengan JP Morgan minggu lalu menyemak semula ramalan pertumbuhan ekonominya hingga 6.8 peratus, memetik langkah vaksinasi.

Semalam, data Kementerian Kesihatan menunjukkan kes COVID-19 harian Turki adalah 5,294, sementara jumlah kematian yang dicatatkan 51 orang. – Agensi


Bekas PM Qatar beri amaran Barat hanya mahu eksploitasi kekayaan negara Teluk

DOHA, 20 Syaaban 1443H, Rabu – Bekas Perdana Menteri Qatar, Sheikh Hamad Bin Jassim Al Thani, memberi amaran kepada negara-negara Teluk tentang eksploitasi Barat terhadap kekayaan mereka.

Malah, Barat juga tidak mengambil berat mengenai kepentingan rantau itu melainkan demi keuntungan mereka semata-mata.

“Barat melupakan negara-negara Teluk, tidak melayan mereka sebagai sama, atau atas dasar kepentingan bersama, dan tidak mengingati mereka kecuali apabila ia mempunyai keperluan mendesak.

“Barat, dan khususnya negara-negara Eropah, sangat memerlukan minyak dan tenaga, terutamanya dari rantau kita dan negara-negara Majlis Kerjasama Negara-negara Arab Teluk (GCC) khususnya”, kata Sheikh Hamad di laman Twitter.

Beliau berkata, negara-negara Teluk telah cuba memuktamadkan perjanjian perdagangan bebas dengan negara-negara Eropah dalam tempoh lebih 30 tahun tetapi perjanjian sedemikian tidak pernah ditandatangani kerana penangguhan Eropah.

Tegasnya, Barat cuma mahu meneruskan perdagangan dengan negara-negara Majlis Kerjasama Teluk ‘tanpa rangka kerja undang-undang’.

Walhal, pemuktamadan perjanjian perdagangan bebas dengan negara-negara Eropah sepatutnya boleh mengurangkan beban yuran yang dikenakan oleh negara-negara Eropah ke atas eksport GCC, terutamanya minyak dan produk berkaitan yang seterusnya akan membantu ekonomi negara-negara Teluk.

“Orang Eropah kini sangat memerlukan sumber tenaga yang mengukuhkan kedudukan politik dan keselamatan mereka.

“Justeru, sebagai balasan, terdapat keperluan untuk memuktamadkan perjanjian ini secepat mungkin untuk mencapai kepentingan bersama, yang menjadi asas di mana transaksi antara negara didasarkan.

“Negara-negara Teluk perlu menyampaikan mesej kepada Barat, bahawa mereka tahu bahawa kita juga mempunyai kepentingan yang tidak boleh dirugikan dan harus dicapai atas dasar kepentingan bersama,” katanya.


Ridhuan Tee tempelak Kit Siang, bangga jadi anak Malaysia junjung Perlembagaan bukan gantung tanglung

BANGI, 17 Jamadilakhir 1444H, Selasa – “Bangga jadi anak Malaysia bukan dengan gantung lampu tanglung tapi junjung Perlembagaan dan Rukun Negara. Inilah yang harus menjadi kebanggaan anak Malaysia, bukan lampu tanglung.

“Apa kaitan lampu tanglung dengan kebanggaan jadi anak Malaysia. Ini kebanggaan jadi anak Cina, bukan anak Malaysia.

“Saya sebagai orang Cina, tak menolak lampu tanglung, tapi biarlah berpada-pada, jangan campur aduk dengan kepercayaan sesat sebegini. Ia seolah-olah majlis rasis.”

Demikian tegas Prof Dr Mohd Ridhuan Tee susulan kenyataan veteran parti tamak haloba DAP, Lim Kit Siang dalam majlis ‘Menyalakan 10,000 Tanglung Sutera Merah’ di Jalan Raja Uda, Butterworth menjelang sambutan Tahun Baru Cina, baru-baru ini.

Kit Siang dipetik sebagai berkata, majlis itu bukan sahaja untuk menyambut kedatangan Tahun Baru Cina tetapi juga menandakan berakhirnya pandemik COVID-19 dan bermulanya usaha untuk menetapkan semula hala tuju negara supaya semua rakyat Malaysia di seluruh dunia dapat berbangga menjadi anak Malaysia.

“Mari kita jadikan majlis malam ini sebagai petanda untuk mengalu-alukan kedatangan era baharu di mana rakyat Malaysia di dalam dan di luar negara dapat berbangga sebagai anak Malaysia dan tidak lagi malu kerana nama Malaysia dikaitkan dengan kleptokrasi dan salah guna kuasa sebelum ini,” katanya.

Mengulas perkara itu, Prof Ridhuan Tee berkata, kenyataan Kit Siang pada majlis malam itu tidak boleh diterima.

“Apa kaitan dengan menenggelamkan bandar dengan lampu tanglung kleptokasi? Melainkan untuk menghidup satu bangsa agar menjadi dominan. Ini budaya Yahudi.

“Ini kenyataan ultra kiasu yang tidak masuk akal. Saya harap majlis bandaraya Pulau Pinang, mengambil tindakan agar negara ini tidak tenggelam identiti minoriti,” katanya.

Lebih pelik lagi, apabila Kit Siang mengaitkan kes dan kematian yang disebabkan oleh jangkitan COVID-19 dengan peletakan jawatan Tan Sri Muhyiddin Yasin sebagai Perdana Menteri Malaysia kelapan.

“Apa kaitan dengan tanglung? Tanglung tidak boleh mengubah semua ini. Allah Yang Maha Kuasa yang boleh mengubah semua ini, bukan lampu tanglung

“Ultra kiasu rasis ini tidak sepatutnya mengeluarkan kenyataan sebegini dalam sebuah negara majoriti Melayu Bumiputera dan Islam,” katanya.


Anak sulung Najib bakal bertanding?

KUALA LUMPUR, 13 Muharam 1444H, Khamis – Anak sulung bekas Perdana Menteri, Datuk Seri Najib Tun Razak, Datuk Mohd Nizar Najib dikhabarkan akan bertanding pada Pilihan Raya Umum Ke-15 (PRU15).

Mohd Nizar dijangka akan bertanding dalam kawasan Parlimen Pekan bagi meneruskan legasi Allahyarham Tun Abdul Razak di situ.

“Anak kepada Najib Razak dan isteri pertama, Tengku Puteri Zainah Tengku Eskandar, adalah calon yang paling berkemungkinan untuk meneruskan legasi Allahyarham Tun Abdul Razak,” lapor Utusan Malaysia.

Bagaimanapun, laporan itu berkata, masih belum diputuskan kerusi DUN mana Mohd Nizar merupakan akan turut bertanding.

Mohd Nizar, 44 yang juga Ketua Pemuda UMNO Pekan dilihat sebagai calon yang sesuai untuk kerusi itu sekiranya Najib tidak layak bertanding pada PRU15.

Najib mengambil alih kerusi Parlimen Pekan selepas kematian bapanya pada 1976 ketika memulakan karier politiknya pada usia 23 tahun.

Beliau mengekalkan kerusi itu dengan majoriti 24,859 pada PRU14 selepas memperoleh 43,854 undi dalam pertandingan empat penjuru.


Pengasas Sugarbook ditahan

KUALA LUMPUR, 6 Rejab 1442H, Khamis – Polis menahan pengasas aplikasi laman sesawang dan aplikasi Sugarbook – yang didakwa mempromosikan gaya hidup tidak bermoral.

Suspek berusia 34 tahun dan berasal dari Gelugor, Pulau Pinang ditahan jam 4.30 petang, di ibu negara semalam.

Ketua Jabatan Siasatan Jenayah (JSJ) Selangor, Datuk Fadzil Ahmat berkata, permohonan reman ke atas suspek dibuat hari ini di Mahkamah Shah Alam.

Berdasarkan siasatan awal, suspek mengaku sebagai pengasas aplikasi Sugarbook.

Kes ini disiasat mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.

“Selain itu, suspek juga disiasat mengikut Seksyen 372(1)(d) Kanun Keseksaan dan Seksyen 372B Kanun Keseksaan,” katanya seperti dilapor media tempatan.

Sebelum ini, media melaporkan Malaysia diletakkan pada kedudukan ketiga tertinggi di Asia di belakang India dan Indonesia bagi negara yang mempunyai bilangan ‘sugar daddy’ paling ramai melalui aplikasi Sugarbook.

Aplikasi berkenaan didakwa menyediakan platform untuk mencari perempuan simpanan atau lebih dikenali sebagai ‘sugar baby’.

Lebih mengejutkan ramai pihak apabila Sugarbook melaporkan pendaftaran pelajar sehingga 40 peratus untuk menjadi ‘sugar baby’ sejak Januari lalu, atas alasan kononnya krisis kewangan yang dialami.

Ia juga mendedahkan seramai 12,705 pelajar terdiri daripada penuntut di Institut Pengajian Tinggi (IPT) di Lembah Klang, termasuk dua universiti awam, berdaftar dengan platform itu.


25 maut akibat banjir, tanah runtuh di India

THIRUVANANTHAPURAM, 11 Rabiulawal 1443H, Isnin – Sekurang-kurangnya 25 orang maut dalam kejadian tanah runtuh dan banjir susulan hujan lebat di barat daya India.

Penduduk terpisah di beberapa bahagian wilayah di pesisir negara Kerala tatkala hujan – yang mula lebat pada Jumaat lepas – melimpahi sungai serta membanjiri jalan.

Setakat ini, 11 mayat ditemui di daerah Idukki dan 14 lagi di daerah Kottayam, kata pihak berkuasa kepada AFP selepas kawasan itu dilanda tanah runtuh dan banjir kilat.

Ribuan penduduk dipindahkan dan sekurang-kurangnya 100 kem bantuan telah didirikan, kata Ketua Menteri Kerala, Pinarayi Vijayan semalam.

Anggota tentera membantu operasi bantuan dan menyelamat.

Pihak berkuasa tidak dapat menyatakan berapa ramai orang yang hilang.

Video yang dikongsi di media sosial menunjukkan bas dan kereta tenggelam dalam banjir.

Di India utara, beberapa negeri termasuk wilayah Himalaya Uttarakhand dan Himachal Pradesh diramalkan akan mengalami ‘hujan lebat’ dalam tempoh dua hingga tiga hari, kata biro cuaca.

Pada 2018, hampir 500 orang maut di Kerala susulan dilanda banjir terburuk yang melanda negeri itu dalam tempoh hampir satu abad. – Agensi


‘Datuk Roy’ dicekup bantu kes SPRM

PUTRAJAYA, 2 Jamadilawal 1442H, Khamis – Suruhanjaya Pencegahan Rasuah Malaysia (SPRM) menahan empat individu yang disyaki menyamar sebagai pegawai kanan SPRM dan timbalan pendakwa raya dan meminta rasuah sebanyak RM60,000 bagi menyelesaikan kes siasatan suruhanjaya itu.

Tiga daripada mereka termasuk perancang utama yang dikenali sebagai ‘Datuk Roy’ yang mengaku sebagai Pengarah SPRM ditahan dalam satu operasi di sebuah hotel di sini pada jam 4.30 petang semalam, manakala seorang lagi ditahan di rumahnya di Melaka pada jam 8.30 malam tadi.

Empat lelaki itu termasuk seorang pemilik syarikat dan seorang pengarah syarikat berusia 39 hingga 54 tahun, direman enam hari bermula hari ini sehingga 22 Dis setelah SPRM membuat permohonan di hadapan Majistret Shah Wira Abdul Halim di Mahkamah Majistret di sini hari ini.

Menurut sumber SPRM, keempat-empat lelaki yang menyamar itu dikatakan telah meminta wang rasuah kononnya bagi menukarkan pertuduhan ke atas pengadu kepada seksyen kesalahan yang lebih ringan dan membuka semula akaun pengadu yang dikatakan dibekukan oleh SPRM.

“Hasil risikan mendapati ahli kumpulan itu sanggup masuk ke kawasan Ibu Pejabat SPRM untuk mengambil gambar bagi menyakinkan pengadu bahawa mereka ialah pegawai SPRM,” kata sumber SPRM itu, yang menambah kesemua pergerakan mereka dirakam kamera litar tertutup (CCTV) bangunan berkenaan..

Menurut sumber SPRM itu, identiti seorang wanita yang merupakan ahli kumpulan itu bagi membantu siasatan telah dikenal pasti dan gerakan mengesannya sedang giat dijalankan.

Pengarah Perisikan SPRM Datuk Azmi Kamaruzaman, yang mengesahkan penahanan itu, berkata kes disiasat di bawah Seksyen 16 Akta SPRM 2009 kerana meminta dan menerima rasuah.

Beliau turut menasihatkan agar berhati-hati dengan individu tertentu yang menyamar sebagai pegawai SPRM bagi meminta wang rasuah untuk menyelesaikan kes siasatan SPRM.

“Kegiatan menyamar sebagai pegawai SPRM ini dilihat semakin meningkat sejak kebelakangan ini memandangkan tindakan tegas SPRM menerusi pelbagai operasi yang dijalankan dalam tahun ini.

“Akan ada individu yang mengambil kesempatan menyamar dan meminta wang daripada orang ramai. Ini merupakan satu bentuk scam (penipuan) yang sedang berlaku,” katanya. – Bernama


KKM pastikan kualiti vaksin COVID-19 ikut panduan WHO

KUALA LUMPUR, 8 Rabiulakhir 1442H, Selasa – Kementerian Kesihatan (KKM) menerusi Bahagian Regulatori Farmasi Negara (NPRA) akan memastikan vaksin COVID-19 yang lulus didaftar dan dipasarkan di Malaysia adalah selamat, berkualiti dan mempunyai keberkesanan optimum mengikut keperluan ditetapkan Pertubuhan Kesihatan Sedunia (WHO).

Ketua Pengarah Kesihatan, Tan Sri Dr Noor Hisham Abdullah berkata, dokumen garis panduan yang diterbitkan WHO iaitu ‘WHO Target Product Profiles for COVID-19 Vaccines’ pada April lepas merangkumi aspek keberkesanan, keselamatan dan kualiti.

Beliau berkata, berdasarkan garis panduan itu, vaksin tersebut haruslah menunjukkan tahap keberkesanan minimum dalam ujian klinikal sebanyak 50 peratus anggaran mata keberkesanan vaksin (VE) namun anggaran mata sebanyak 70 peratus amat digalakkan.

“Vaksin tersebut seharusnya menjana antibodi yang dapat kekal dalam badan seseorang untuk sekurang-kurangnya tempoh enam bulan namun VE adalah titik akhir dalam kajian klinikal fasa tiga.

“Buat masa ini, belum ada keputusan kajian klinikal fasa tiga diterbitkan bagi vaksin COVID-19 yang boleh dinilai oleh NPRA KKM. Justeru, maklumat VE bagi setiap calon vaksin belum dapat dipastikan,” menurutnya dalam hantaran di laman Facebook malam tadi.

Bagi aspek keselamatan, Dr Noor Hisham berkata, vaksin itu harus memiliki profil keselamatan yang mencukupi supaya faedah diperoleh melebihi risiko (analisis nisbah faedah-risiko).

Jelasnya, vaksin tersebut perlu mempunyai kesan advers yang ringan dan bersifat sementara serta tiada kesan advers serius yang dilaporkan.

Dari segi kualiti, beliau berkata, ia perlu mempunyai bukti pematuhan kepada Amalan Pengilangan Baik (APB).

“Data perkilangan perlu menunjukkan semua sumber bahan yang digunakan dalam proses perkilangan adalah dikawal secukupnya mengikut piawaian antarabangsa misalnya sejarah dan kelayakan bank sel, bank virus serta pengenalpastian semua bahan berasal daripada haiwan yang digunakan bagi kultur sel dan pertumbuhan virus.

“Data proses perkilangan yang perlu dikemukakan termasuk parameter proses kritikal, atribut kualiti kritikal (contohnya ketulenan, identiti dan kepotenan vaksin) dan rekod kumpulan ….selain spesifikasi bagi bahan ubat dan produk ubat perlu dikemukakan,” katanya.

Beliau berkata data lain seperti proses perkilangan yang konsisten termasuk dokumen protokol, proses validasi dan laporan kajian diperlukan malah data stabiliti yang menyokong jangka luput vaksin dan suhu optimum juga penting agar dapat menjamin kualiti vaksin jika digunakan dalam lingkungan suhu yang disyorkan. – Bernama


Penganggur didakwa bunuh warga emas

KLANG, 12 Jamadilawal 1443H, Jumaat – Seorang penganggur didakwa di Mahkamah Majistret di sini hari ini atas pertuduhan membunuh seorang warga emas di Pelabuhan Klang dekat sini, minggu lepas.

Muhammad Shahrul Shamsudin, 33, hanya berdiam diri selepas pertuduhan dibacakan di hadapan Majistret P. Sarulatha dan tiada pengakuan direkodkan daripada tertuduh.

Muhammad Shahrul didakwa membunuh Mohd Sani Abdullah, 69, pada 12.38 tengah hari pada 10 Disember lepas di hadapan sebuah rumah di Kampung Idaman, Pelabuhan Klang, dekat sini.

Pertuduhan mengikut Seksyen 302 Kanun Keseksaan yang membawa hukuman mati jika sabit kesalahan.

Terdahulu, peguam K. Nathiya meminta Muhammad Shahrul dirujuk ke hospital kerana keluarga tertuduh mendakwa lelaki itu mempunyai masalah psikiatri namun tidak pernah mendapatkan rawatan di hospital.

Mahkamah kemudiannya menetapkan 17 Januari 2022 untuk sebutan semula kes dan mengarahkan tertuduh dirujuk ke hospital psikiatri.

Pendakwaan dikendalikan Timbalan Pendakwa Raya Nur’ain Madihah Zulkifli.

Pada 10 Disember, media melaporkan polis menahan dua lelaki berusia 33 tahun dalam tempoh kurang empat jam selepas disyaki membunuh seorang kontraktor di Kampung Idaman, Pelabuhan Klang, dekat sini. – Bernama


Indonesia kutuk kenyataan dua ahli politik India hina Nabi Muhammad ﷺ

JAKARTA, 7 Zulkaedah 1443H, Selasa – Indonesia mengecam kenyataan kontroversi dua ahli politik India baru-baru ini yang didakwa telah menghina Nabi Muhammad ﷺ.

“Indonesia mengutuk sekeras-kerasnya kenyataan menghina Nabi Muhammad ﷺ oleh dua ahli politik India.

“Indonesia turut memanggil Duta India di Jakarta dan menyerahkan surat bantahan berhubung perkara itu,” ciap Kementerian Hal Ehwal Luar di akaun Twitter rasminya.

Indonesia bersama-sama Qatar, Kuwait, Iran, Arab Saudi dan negara Islam lain mengutuk kenyataan ahli politik parti pemerintah India baru-baru ini yang didakwa menghina Islam.

Parti pemerintah India, Parti Bharatiya Janata (BJP) pada Ahad menggantung jurucakapnya, Nupur Sharma yang didakwa membuat kenyataan menghina dalam debat televisyen dan Naveen Jindal atas komennya di media sosial.

“BJP mengecam sekeras-kerasnya penghinaan terhadap mana-mana personaliti mana-mana agama,” menurut kenyataan parti itu. – Bernama


Bertegas! Pahang kecilkan jumlah pengunjung bazar Ramadan, Aidilfitri

BANGI, 23 Ramadan 1442H, Rabu – Menteri Besar Pahang, Datuk Seri Wan Rosdy Wan Ismail meminta jumlah pengunjung di bazar Ramadan dan Aidilfitri dikecilkan daripada kapasiti sebelumnya, bagi memastikan kaedah penjarakan sosial dapat dilaksanakan dengan efektif.

Beliau berkata, berdasarkan perkembangan kes jangkitan COVID-19 yang semakin meningkat, kerajaan negeri berkemungkinan terpaksa melaksanakan peraturan yang lebih ketat bagi membendung penularan wabak.

Katanya, ini susulan terdapat peningkatan kes sejak dua minggu lalu di zon merah seperti daerah Bentong, Kuantan, Temerloh dan Raub.

“Pada tarikh 3 Mei 2021, jumlah kes jangkitan adalah sebanyak 354, namun pada 4 Mei 2021 di daerah Kuantan sahaja jumlah kes terkumpul adalah sebanyak 1,470 dengan 143 kes aktif yang datangnya dari 9 kluster berbeza.

“Jumlah saringan yang belum dimuktamadkan adalah sebanyak 647 kes dengan 1,942 orang telah diarahkan untuk dikuarantin di rumah,” katanya dalam kenyataan, hari ini.

Beliau berkata, Majlis Keselamatan Negara (MKN) juga telah mengisytiharkan Perintah Kawalan Pergerakan Diperketatkan (PKPD) di Taman Tanah Putih Baru bagi mengekang penularan wabak.

Malah, beliau tidak menolak kemungkinan PKP akan dikenakan di mukim Gali dan Tras, Raub kerana kedua-dua kawasan itu menunjukkan peningkatan kes yang ketara.

“Saya memahami pada ketika kita di ambang sambutan Aidilfitri, sudah tentu kita tidak mahu mana-mana perintah sekatan diadakan, namun begitu kita tidak boleh memandang remeh jumlah jangkitan wabak yang secara jelas sedang meningkat dengan drastik.

“Saya menyeru agar anak-anak Pahang sekalian untuk bekerjasama dengan kerajaan negeri dan pihak berkuasa untuk mematuhi SOP yang telah ditetapkan.

“Setiap lapisan masyarakat bertanggungjawab untuk melindungi diri sendiri dan komuniti sekitar agar kadar jangkitan ini dapat diturunkan,” katanya.


Pemilihan semula cabang PKR palsu

KUALA LUMPUR, 12 Safar 1444H, Jumaat – Spekulasi bahawa 53 Cabang Parti Keadilan Rakyat (PKR) berdepan pemilihan semula dalam masa terdekat adalah berita palsu, kata Pengerusi Jawatankuasa Pemilihan Parti, Dr Zaliha Mustafa.

Beliau berkata, selaku Pengerusi Jawatankuasa Pemilihan Pusat Keadilan, adalah mustahil sekiranya beliau tidak dimaklumkan terlebih dahulu oleh Pejabat Setiausaha Agung jika benar ada surat daripada Jabatan Pendaftaran Pertubuhan Malaysia (ROS) berkaitan perkara itu.

Katanya, beliau juga berada dalam jawatankuasa yang menguruskan beberapa hal yang timbul berkaitan pemilihan parti baru-baru ini dengan ROS.

“Saya ingin menyangkal dan menegaskan bahawa berita tersebut adalah berita palsu. Ini adalah rentetan daripada sebuah hantaran di ruang media sosial yang saya sifatkan sebagai tidak bertanggungjawab dan sengaja dikeluarkan atas tujuan provokasi,” menurutnya dalam kenyataan hari ini. – Bernama


Pertikai silibus Sejarah, Dong Jiao Zong tak hormat kaum peribumi

BANGI, 14 Ramadan 1442H, Isnin – Tindakan pertubuhan pendidikan Cina, Dong Zong dan Jiao Zong (Dong Jiao Zong) menggesa Kementerian Pendidikan Malaysia (KPM) menyemak semula kandungan buku teks mata pelajaran Sejarah sekolah menengah bukan sesuatu yang pelik.

Ini kerana, semua pihak maklum kedua-dua pertubuhan radikal itu dikenali sebagai anti-Jawi, anti-Islam serta anti-Melayu.

Bagaimanapun, Naib Pengerusi Pertubuhan-Pertubuhan Pembela Islam (PEMBELA), Ustaz Masridzi menegaskan, tindakan pertubuhan pendidikan Cina baru-baru ini menunjukkan ia tidak menghormati kaum peribumi majoriti dalam negara ini.

“Dong Zong memang perangai anti-Jawi, anti-Islam dan anti-Melayu.

“Semua sejarah tanah air mereka nak ubah ikut selera mereka, langsung tak hormati kaum peribumi majoriti dalam negara ini,” katanya menerusi catatan di Facebook.

Membidas lagi, Ustaz Masrizi berkata, pertubuhan itu juga langsung tidak menghormati Raja-Raja Melayu, hak orang Melayu yang dijamin dalam Perkara 153 Perlembagaan, negara malah hak agama Islam sebagai agama Persekutuan.

“Justeru, mohon kerajaan jangan bagi muka dan layan golongan seperti ini,” katanya.

Pada 21 April lalu, Dong Jiao Zong berkata, baru-baru ini tercetus kontroversi berkenaan kandungan buku teks Sejarah sekolah menengah, setelah seorang pakar sejarah mendakwa ianya terlalu berpusat kepada Melayu dan Islam.

Bukan itu sahaja, pakar sejarah yang tidak dinamakan itu mendakwa buku teks berkenaan kurang memperkenalkan sejarah dan budaya kaum lain, tidak menggambarkan keadaan sebenar serta tidak tepat.

“Realitinya, sudah sekian lama buku teks Sejarah KPM sekolah rendah dan sekolah menengah bersifat eksklusif, kandungan fakta sejarahnya tidak seimbang dan tafsirannya tidak tepat, selain tidak memberi gambaran penuh seperti situasi negara yang terdiri dari masyarakat pelbagai kaum dan agama.

“Ini menyebabkan buku teks Sejarah tidak memberi gambaran sebenar sejarah rakyat di negara ini, pelajar tidak dapat benar-benar memahami sejarah negara, hatta ada yang mengelirukan, menyebabkan pelajar dari kaum lain dan pelajar dari etnik Sabah dan Sarawak berasa tersisih dan terpinggir,” dakwanya.


Rakyat hilang keyakinan, kerajaan tak tunai janji

BANGI, 3 Rabiulakhir 1445H, Rabu – Rakyat kini hilang keyakinan kepada kerajan pimpinan Datuk Seri Anwar Ibrahim berikutan tidak menunaikan janji-janji reformasi yang pernah dilaungkan sebelum ini.

Timbalan Presiden PAS, Datuk Seri Tuan Ibrahim Tuan Man berkata, Perdana Menteri hanya tahu mengulangi janji sama, namun tidak pernah membuktikan janjinya termasuk menangkap perasuah.

“Pertama, dia gagal menunaikan janji kepada rakyat, kita kalau berjanji dengan rakyat nak buat sesuatu dan diulang-ulang benda yang sama, tiba-tiba rakyat tengok janji tak dibuat.

“Sebelum ini, janji turun harga minyak, tol kos hidup, rakyat tengok tak ada apa yang besar yang kita panggil ‘wow factor’ yang boleh menolong rakyat untuk kembali menyokong kerajaan yang ada,” katanya dalam video yang dimuat naik di Facebook, hari ini.

Lebih menyedihkan katanya, Ahli Parlimen Tambun itu hanya tahu berkata-kata dan mengulangi janji tidak akan berkompromi dengan mereka yang terlibat dengan kesalahan undang-undang.

“Di mana-mana pun isunya hampir sama hanya tahu menyalahkan sahaja, sebagai Perdana Menteri kalau tahu ada kes tahu orang ini penyakau, samun, perompak penyamun tangkaplah dakwalah di mahkamah, bukan kita pergi sana sini kita bagitahu ada penyamun tapi kita tak bertindak,” katanya.

Ahli Parlimen Kubang Kerian itu juga mendakwa penjawat awam kini juga hilang keyakinan dan kecewa kepada kerajaan yang ada hari ini.

“Kita boleh tengok dari sokongan pegawai kerajaan, pengundi awal ini terdiri daripada polis, tentera dan pegawai-pegawai kerajaan.

“Hampir kesemuanya beri sokongan kepada Perikatan Nasional (PN), maknanya pegawai kerajaan juga hilang keyakinan kepada kerajaan yang ada.

“Itu adalah kritikal, kalau pegawai kerajaan tak sokong kita walaupun sepatutnya pegawai kerajaan di segi perkhidmatan dia akan patuh buat kerja untuk kerajaan yang ada,”katanya.


Jangan hina nabi kami

1. APABILA Perancis mengeluarkan semula karikatur yang menghina Rasulullah, umat Islam seharusnya sensitif dengan isu ini. Ini kerana, al-Quran mendidik kita agar menghormati Rasulullah.

2. Perhatikan bagaimana al-Imam Malik sangat menghormati Rasulullah sehingga tidak menunggang binatang di Madinah. Qadi Iyad menjelaskan bahawa al-Imam Malik tidak menunggang kerana menghormati jasad Rasulullah ﷺ yang dikebumikan di Madinah. Kata al-Imam Malik:

أستحي من الله أن أطأ تربة فيها رسول الله بحافر دابة

“Aku malu dengan Allah untuk memijak tanah yang disemadikan di dalamnya jasad Rasulullah ﷺ dengan kuku binatang.”

Lihatlah betapa tinggi penghormatan yang diberikan al-Imam Malik kepada Rasulullahﷺ.

3. Malah Saidina Umar dikatakan pernah memarahi dua orang lelaki yang meninggikan suara mereka di dalam Masjid Nabi. Andai tinggikan suara dalam Masjid Nabi pun dimarah oleh Saidina Umar, apatah lagi melukis karikatur yang menghina dan mengaibkan Rasulullah.

Semoga umat Islam bersatu menentang kaum yang menghina Rasulullah.

Dr. Ahmad Sanusi Azmi
Setiausaha Majlis Ulama ISMA (MUIS)


Melayu-Islam usah terpedaya manipulasi pemimpin korup

1.FRANK Swettenham dalam tulisannya di buku Malay Sketches menyatakan bahawa betapa mudahnya untuk memujuk orang Melayu memberikan kerjasama disebabkan sifat kelembutan bangsa itu sendiri.

Dalam erti kata lain, orang Melayu adalah bangsa yang memiliki budaya sopan-santun yang tinggi.

Fakta ini dilengkapkan lagi dengan sifat mudah memaafkan, berterus-terang dan tidak berdendam yang sudah sebati dengan bangsa Melayu-Islam.

Sifat itu bukan kerana budaya ketimuran yang diwarisi sejak turun-temurun, tetapi dicorakkan oleh ajaran agama Islam yang dianuti yang dibawa masuk oleh golongan Ahlulbait (daripada keturunan Rasulullah SAW).

2. Bagi membincangkan rekonstruksi semula pemikiran Melayu, Allahyarham Prof Dr. SH Al-Attas telah banyak kali mengkritik sifat kelembutan tidak bertempat dan mitos kemalasan Melayu itu sebagai satu perkara negatif, yang menghancurkan budaya dan masa depan mereka sendiri.

Kritikan ini ternyata benar untuk kali ini apabila terdapat generasi moden yang dangkal menjauhi tradisi ilmu agama dan menerima masuk budaya Barat yang sesat lagi merosakkan.

Hari ini, umat Melayu dihidangkan dengan budaya sesat KPop dari Korea Selatan yang bukan sahaja tertewas dan tenggelam dengan Kristianisasi, malah kini mereka pula menjadi penyebar utama ajaran sesat di rantau Asia.

3. Di negara ini, terdapat politikus yang menjadi punca keruntuhan tamadun dan budaya orang Melayu yang terkenal dengan sifat sopan-santun, apabila mencadangkan supaya orang Melayu bangkit menunjukkan sikap kurang ajar sedikit dengan maksud berani melawan tradisi mengarut.

Maka, segerombolan Melayu taat yang lain menghentam beliau seadanya pada ketika itu. Pantang sokong Hang Jebat, mesti ikut resam Hang Tuah! (SH Alatas- The Myth of a Lazy native)

4. Pemikiran Melayu sudah lama dikaji oleh sarjana asing (Raffles, Marsden, Winstedt, Swift, Emerson dan lain-lain), apataha lagi sederet sarjana tempatan seperti Prof. Dr. Syed Muhd Naquib al-Attas, Zaaba, Prof. Dr. Ungku Aziz dan ramai lagi yang sebaris dengan mereka yang melihat daripada pelbagai sudut dan perspektif.

Menariknya, Pilihan Raya Umum ke-14 (PRU14) memperlihatkan kecundangnya kuasa politik bani Melayu setelah 60 tahun kemerdekaan dan kekuasaan mereka kesinambungan daripada sebelum berates tahun memerintah mengikut negeri-negeri di bawah naungan Raja-Raja Melayu sebagai pemerintah.

5. Dengan kebijaksanaan Inggeris mentadbir Tanah Melayu, Inggeris jualah yang mengekalkan kuasa Raja-Raja Melayu, Agama Islam dan kepentingan Melayu dan pribumi dalam Perlembagaan

Jika kuasa itu tidak dikekalkan, bangsa Melayu selaku pribumi asal yang pemurah hari itu akan dihancurkan oleh pendatang luar yang sudah diterima masuk, berasaskan jus soli dan neutralisasi.

Salahkah Melayu mempunyai sifat kelembutan dan murah hati? Pastinya tidak, namun atas sifat itulah Melayu ditindas dan diambil peluang oleh Melayu liberal yang bersekongkol dengan kaum bukan Melayu dalam kerangka unit politik Pakatan Harapan.

Sekarang, saki bakinya masih ada dalam kerajaan Perikatan Nasional (PN) hingga mengakibatkan bahtera PN sentiasa berkocak sukar untuk dikemudikan oleh si nakhoda dengan baik.

sekarang ini saki bakinya masih ada dalam kerajaan PN hingga mengakibatkan bahtera PN sentiasa berkocak sukar untuk kemudikan oleh siNakhoda dengan baik.

6. Itulah keadaan Melayu sekarang, hendak ke mana kini dan bagaiman mahu ke sana?

Mustahil Melayu bodoh kerana kerajaan Melayu Melaka silam diintai dan dikagumi oleh kerajaan besar dunia ketika itu seperti China, India dan Turki Uthmaniyyah.

Bukankah kapal binaan Melayu jauh lebih hebat daripada jong China? Tragisnya Melayu lupa jati diri, membiarkan dirinya dilacurkan oleh Melayu liberal dan bukan Melayu.

Pemupukan fahaman sekularisme, liberalisme dan kini pluralisme yang semakin menjadi-jadi, dan inilah barah yang memakan saki baki daging Melayu yang tinggal. Hanya dengan penampilan Islam moden dan petah bercakap, luluh lentur sendi-sendi kaki ramai pejuang-pejuang sehingga akhirnya tunduk taat kepada Bapa Pluralisme ini.

7. Bangkitlah wahai Bani Melayu. Ingatlah bahawa Melayu akan tenggelam pupus jika Melayu tinggalkan amalan Islam yang dianutinya.

Semoga tarbiah Ramadan yang sedang kita lalui mengimbau kembali diri kita semula untuk sedar dan baiki kesilapan lampau kita untuk tidak ditipu helahkan lagi oleh bukan Melayu yang berniat songsang, tidak kenang budi dengan kerjasama dengan pengkhianat bangsa si Melayu liberal! Semua Melayu kena duduk di bawah kesatuan Malayuwiah-Islamiah.

Haji Rashidi bin Haris
Ketua Aktivis MUAFAKAT
Ketua Media PEMBELA


Harga runcit minyak masak 5kg tak lebih RM30 mulai 1 Ogos

PUTRAJAYA,17 Zulhijjah 1442H, Selasa – Kerajaan menetapkan harga runcit maksimum bagi minyak masak sawit tulen dalam kemasan botol berkuat kuasa 1 Ogos ini, dengan jaminan pengguna akan mendapat minyak masak di bawah harga RM30 untuk botol lima kilogram (kg).

Dalam pengumumannya hari ini, Kementerian Perdagangan Dalam Negeri dan Hal Ehwal Pengguna (KPDNHEP) menyenaraikan harga runcit maksimum bagi minyak masak sawit dalam kemasan botol  lima kg pada harga RM29.70 sebotol, botol satu kg (RM6.70), dua kg (RM12.70) dan tiga kg (RM18.70).

KPDNHEP dalam kenyataannya berkata, kerajaan telah bersetuju melaksanakan program harga kawalan berasaskan nilai ambang minyak sawit mentah (CPO) dengan harga minyak masak sawit botol  lima kg diputuskan untuk dikawal supaya harganya tidak melebihi RM30 sebotol.

Kementerian itu berkata, pelaksanaan harga kawalan itu dibuat susulan pengumuman Perdana Menteri Tan Sri Muhyiddin Yassin mengenai komitmen kerajaan membantu rakyat meringankan kos sara hidup.

Kata kenyataan itu lagi, ia juga bagi menangani isu kenaikan harga CPO di pasaran dunia yang mempengaruhi harga minyak masak sawit tulen tidak bersubsidi di pasaran tempatan.

“Dengan pelaksanaan harga kawalan untuk minyak masak tulen, pengguna adalah dijamin untuk mendapatkan minyak masak tersebut dibawah harga RM30 bagi lima kg dan pada lain-lain kuantiti juga tanpa mengira kepada kedudukan harga sawit semasa,” kata KPDNHEP.

KPDNHEP berkata, penetapan harga runcit maksimum minyak masak itu dibuat di bawah Perintah Kawalan Harga dan Antipencatutan (Penentuan Harga Maksimum Bagi Minyak Masak) 2021 dengan turut mengambil kira pandangan agensi-agensi, industri dan trend harga di pasaran. – Bernama


Sanusi perjelas sebab MB atau Exco pegang banyak portfolio

BANGI, 5 Safar 1445H, Selasa – Keperluan seorang Menteri Besar atau setiap Exco memegang lebih daripada satu portfolio dalam pentadbiran kerajaan negeri adalah bagi mengimbangi bidang kuasa yang terdapat di peringkat Kerajaan Persekutuan.

Menteri Besar Kedah, Datuk Seri Muhammad Sanusi Md Nor berkata, terdapat juga struktur dalam kerajaan negeri yang tidak wujud di Persekutuan dan begitu juga sebaliknya.

“Kenapa seorang MB dan Exco pegang banyak portfolio?

“Kabinet Kerajaan Persekutuan Malaysia (2022) ada 28 orang dan setiap menteri pegang dua atau tiga portfolio.

“Kabinet Negeri cuma 11 orang dan setiap Exco akan pegang banyak portfolio untuk diselaraskan dengan Kerajaan Persekutuan,” katanya dalam hantaran di laman Facebook beliau hari ini.

Pelantikan Exco semalam menyaksikan Sanusi memegang portfolio terbesar iaitu lapan berbanding tujuh ketika beliau mengangkat sumpah jawatan pada 2020 lalu.

Beliau memegang portfolio Perancang Negeri, Hal Ehwal Tanah, Mineral dan Geosains, Hasil Bumi, Kewangan, Syarikat Berkaitan Kerajaan, Majlis Tindakan Ekonomi Negeri, Pembangunan Kedah 2035, Kerjasama Luar.

Terdahulu, seramai 10 Exco Kedah mengangkat sumpah di hadapan Sultan Kedah Sultan Sallehuddin Sultan Badlishah di Balai Menghadap Besar, Istana Anak Bukit di Alor Setar.

Daripada 10 Exco berkenaan, enam mewakili PAS, tiga daripada Parti Pribumi Bersatu Malaysia (Bersatu) serta wakil tunggal daripada Parti Gerakan Rakyat Malaysia (Gerakan).


SPRM tempatkan anggota pantau perjalanan PRN Melaka

MELAKA, 21 Rabiulawal 1443H, Khamis – Suruhanjaya Pencegahan Rasuah Malaysia (SPRM) akan menempatkan pegawai dan anggotanya di lapangan bagi memantau proses Pilihan Raya Negeri (PRN) Melaka.

Pengarah SPRM Melaka Mohd Shahril Che Saad berkata satu pasukan telah dibentuk bagi tujuan itu yang akan menumpukan pemantauan terhadap proses penamaan calon, kempen dan hari pengundian.

“Dalam tempoh pilihan raya ini ia tertumpu kepada pemantauan dari segi kawalan dan pencegahan rasuah yang melibatkan elemen-elemen rasuah atau guna kuasa ketika di lapangan,” katanya kepada pemberita selepas menghadiri Program Pembudayaan Integriti-Hijaukan Bumi SPRM dan Jabatan Perhutanan Negeri Melaka di sini hari ini.

Suruhanjaya Pilihan Raya (SPR) menetapkan tarikh mengundi bagi PRN Melaka pada 20 Nov, penamaan calon pada 8 Nov manakala undi awal pada 16 Nov ini.

PRN Melaka diadakan susulan pembubaran Dewan Undangan Negeri Melaka pada 4 Okt lepas apabila empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Datuk Seri Sulaiman Md Ali. – Bernama


Aman Palestin sasar RM2 juta bantu mangsa bencana di Lubnan

BANGI, 15 Zulhijjah 1441H, Rabu – Aman Palestin Bhd melancarkan Tabung Bantuan Kecemasan Lubnan dengan menyasarkan RM2 juta bagi membantu penduduk negara itu yang terkesan akibat letupan gudang di pelabuhan Beirut, semalam.

Beirut kini diisytihar darurat selama dua minggu – selepas berlaku letupan besar di seluruh bandar, membunuh lebih 100 orang dan mencederakan kira-kira 4,000 yang lain.

Rakaman video menunjukkan letupan awal dengan kepulan asap tebal serta api marak menjulang dan menggegarkan bangunan di sekitar ibu kota.

Akibat letupan itu, banyak bangunan di ibu kota musnah dengan tingkap kediaman berkecai dan siling runtuh.

Serentak itu, Aman Palestin telah memberi bantuan kecemasan awal – tiga buah van ambulans yang sedia ada serta AS$100,000.

Aman Palestin dalam satu kenyataan berkata, letupan di Beirut mengingatkan kita akan betapa dahsyatnya hari akhirat kelak.

“Letupan berkenaan adalah peringatan Allah SWT yang ditayangkan secara realiti di hadapan mata kita menerusi kemampuan teknologi terkini.

“Beginilah mungkin kuatnya gegaran dan paniknya suasana hari tersebut. Sudah tentu, bagi mereka yang mengambil peringatan dan kepedulian, mereka akan segera kembali kembali keagungan Tuhan Rabbul Jalil dan berasa kerdil dengan kekuasaanNya.

“Doa dan air mata kita panjatkan semoga Allah mengurniakan kekuatan buat saudara-saudara kita di sana,” katanya.

Orang ramai yang berhasrat menyumbang dana Bantuan Kecemasan Lubnan boleh berbuat demikian menerusi pautan Billplz: billplz.com/aptemerloh

Sumbangan juga boleh disalurkan menerusi akaun Aman Palestin Berhad: Bank Islam: 12029010047880 ; Maybank: 562263010787 ; CIMB: 8600460353 atau menghubungi talian 019-3357019 (Ustaz Nu’man) untuk maklumat lanjut.


Isu Palestin: Dakwa guru, sekolah terap budaya ekstremis tuduhan berat

BANGI, 15 Rabiulakhir 1445H, Isnin – Tindakan mendakwa guru dan pihak sekolah menerapkan budaya ekstremis dan keganasan apabila mengetengahkan keadaan semasa di Palestin adalah satu tuduhan berat.

Atas sebab itu, Timbalan Ketua Pemuda PAS, Mohd Hafez Sabri mengakui kesal terhadap kenyataan Naib Presiden DAP, Nga Kor Ming apabila secara terang-terangan mengecam isu pemakaian anak-anak sempena Minggu Solidariti Palestin peringkat Kementerian Pendidikan (KPM).

Beliau berkata, tuduhan Kor Ming adalah tidak wajar memandangkan inisiatif pihak sekolah adalah satu langkah pendidikan untuk anak-anak sedar dan memahami isu besar yang sedang melanda ketika ini.

“Tidak cukup dengan pertikaian, pemimpin DAP bertaraf menteri ini telah mengecam dan mengugut pihak berkaitan yang dikatakan menyalahguna kuasa untuk diambil tindakan dek kerana anak murid dan guru ini memakai kostum ‘perang’ dengan laungan kalimah yang membangkit semangat melawan musuh kejam seperti Zionis.

“Kenyataan seperti ini tidak sepatutnya wujud kerana seharusnya pemimpin DAP bertaraf Menteri ini maklum mengenai pendirian kerajaan Malaysia yang bersama rakyat Palestin dan menentang keganasan Zionis Israel.

“Pemuda PAS merasakan pemimpin DAP seperti inilah yang layak digelar ekstremis kerana dilihat bersungguh-sungguh ‘menutup’ penderitaan anak-anak Palestin yang diratah dan dibunuh atas nama keamanan,” katanya.

Mohd Hafez berkata, isu Palestin adalah nilai kemanusiaan yang mana penting untuk diketahui dan difahami oleh semua peringkat umur bagi menentang naratif salah pihak musuh.

Justeru, Pemuda PAS menyeru kepada seluruh rakyat Malaysia untuk terus cakna dengan peperangan yang nyata merupakan sebuah bentuk kekejaman terhadap umat Islam dan rakyat Palestin yang saban hari dibunuh dengan kejam tanpa belas.

“Pemuda PAS tidak akan berhenti memberi kesedaran kepada umum bahawa isu Palestin bukan soal keamanan semata-mata, tetapi soal kekejaman dan kezaliman Zionis terhadap umat Islam dan rakyat Palestin yang berpanjangan tanpa noktah,” katanya.

Semalam, Kor Ming menerusi ciapan dalam aplikasi X menegaskan sekolah bukan tempat untuk konflik, fahaman ekstremisme dan keganasan.

Kenyataan Menteri Pembangunan Kerajaan Tempatan (KPKT) itu dibuat susulan sebuah video tular berhubung isu pemakaian murid-murid sempena Minggu Solidariti Palestin peringkat Kementerian Pendidikan Malaysia (KPM) yang menunjukkan ada penggunaan senjata api mainan.

“Sekolah bukan tempat untuk konflik, fahaman ekstremisme dan keganasan. Sebaliknya sifat manusiawi dan perasaan cinta keamanan perlu diketengahkan. Mereka yang salahguna kuasa dan bertanggungjawab wajib dikenakan tindakan displin,” dakwa Kor Ming.


PRN Sabah: Tolak politikus main sentimen anti-Semenanjung

BANGI, 28 Muharram 1442H, Rabu – Pengundi di Sabah perlu memilih calon yang memperjuangkan isu kedaulatan dan tidak bermain dengan sentimen anti-Semenanjung, semata-mata untuk ‘ride the wave’.

Presiden Ikatan Muslimin Malaysia (ISMA), Haji Aminuddin Yahaya bimbang, sentimen anti-Semenanjung yang dimainkan golongan ‘politikus’ dalam kempen Pilihan Raya Negeri (PRN) Sabah mencetuskan sesuatu yang kurang sihat.

Sehinggakan, kata beliau, sampai ke tahap seolah-olah rakyat di Semenanjung telah menganiaya Sabah.

“Lebih malang lagi, politikus-politikus kita tidak ada rasa bersalah pun memainkan sentimen subversif sebegitu tatkala negara terutamanya negeri Sabah sedang diancam kedaulatannya.

“Dua isu terbesar iaitu pertikaian Laut China Selatan dan klaim ‘Sabah milik Filipina’ oleh kerajaan Filipina tidak pula kedengaran ketika berkempen.

“Jika benar mereka pejuang rakyat Sabah, maka inilah yang dilaungkan ketika PRN,” katanya dalam Perutusan Hari Malaysia, hari ini.

Haji Aminuddin berkata, akibat memilih pemimpin tiada integriti akhirnya rakyat rugi dengan jutaan ringgit terpaksa dibelanjakan untuk mengadakan PRN berikutan tindakan wakil rakyat yang lompat parti.

“Bagi saya masalah utama ialah masalah integriti di kalangan pemimpin itu sendiri bukan orang lain.

“Kita juga kerap saksikan bagaimana wakil-wakil rakyat lompat parti demi periuk nasi mereka sendiri,” katanya.

Bahkan katanya lagi, PRN Sabah yang bakal diadakan pada 26 September ini juga disebabkan oleh tindakan ‘lompat parti’ sekali lagi.

“Itupun mereka masih tebal muka lagi bertanding dan melaungkan ‘demi rakyat Sabah’ dan pada masa yang sama memainkan sentimen anti-Semenanjung.

“Jelas di sini, akibat memilih pemimpin yang tiada integriti akhirnya rakyat yang rugi, dengan jutaan ringgi perlu dibelanjakan tatkala krisis ekonomi dan COVID-19 sedang berlaku,” katanya.

BACA PENUH PERUTUSAN PRESIDEN ISMA, HAJI AMINUDDIN YAHAYA DI ISMAWEB.NET


KKM buat penilaian keperluan vaksin untuk bekas pesakit COVID-19

KUALA LUMPUR, 11 Rejab 1442H, Selasa – Kementerian Kesihatan (KKM) akan membuat penilaian keperluan bekas pesakit COVID-19 untuk menerima suntikan vaksin, terutamanya bagi pesakit yang mendapat jangkitan pada tahap satu hingga tiga.

Ketua Pengarah Kesihatan, Tan Sri Dr Noor Hisham Abdullah berkata, sekiranya ia melibatkan jangkitan tak bergejala atau gejala ringan, pertahanan antibodi yang terjana mungkin tak memadai dan harus dapatkan dua suntikan vaksin.

“Tetapi jika jangkitan pada tahap 4 atau 5 antibodi terjana lebih kekal dan tinggi, bagaimanapun kita akan buat penilaian hal berkaitan,” katanya kepada Bernama di sini hari ini.

Malaysia bakal mencatat sejarah dengan pelaksanaan Program Imunisasi COVID-19 Kebangsaan yang akan bermula esok.

Dr Noor Hisham menjadi antara individu terawal yang akan menerima suntikan vaksin Pfizer-BioNTech esok selepas Perdana Menteri Tan Sri Muhyiddin Yassin, sekali gus menandakan bermulanya program imunisasi di negara ini.

Dr Noor Hisham berkata, pelancaran program itu menandakan titik permulaan penamatan penularan jangkitan COVID-19 dalam negara, iaitu pelindungan dalaman menerusi vaksin, selain pelindungan luaran menerusi kepatuhan kepada segala tindakan pencegahan dan kawalan kesihatan awam serta kepatuhan kepada prosedur operasi standard (SOP) yang ditetapkan.

Dalam meluarkan kesyukuran beliau berkata suntikan vaksin merupakan ikhtiar dan usaha yang dilakukan kerajaan di samping berserah kepada Allah SWT.

“Alhamdulilah… kita sebagai petugas kesihatan hanya boleh ikhtiar dan berusaha dengan sebaik mungkin sebelum bertawakal kepada Allah SWT,” katanya.

Muhyiddin dijadual menerima suntikan pertama vaksin di Pusat Kesihatan Putrajaya, Presint 11 pada pukul 3.00 petang, diikuti seorang anggota KKM dan Dr Noor Hisham sebagai individu ketiga diikuti seorang lagi petugas KKM.

Vaksin Pfizer perlu disuntik dua kali dengan suntikan kedua pada hari ke-21 selepas suntikan pertama. – Bernama


Perjumpaan MN: PN mahu penjelasan Abdul Hadi

PUTRAJAYA, 27 Safar 1444H, Sabtu – Pengerusi Perikatan Nasional (PN), Tan Sri Muhyiddin Yassin akan meminta penjelasan daripada Presiden PAS, Tan Sri Abdul Hadi Awang berhubung dakwaan ada usaha untuk mengaktifkan semula Muafakat Nasional (MN).

Muhyiddin yang juga Presiden Parti Pribumi Bersatu Malaysia (Bersatu) berkata, beliau mahu PAS menerangkan apa yang dipersetujui antara PAS dan UMNO dalam pertemuan mereka baru-baru ini.

“Saya juga berminat untuk mengetahui apa yang sebenarnya berlaku. Saya mahu dapatkan penjelasan apabila saya berjumpa Abdul Hadi Isnin atau Selasa ini.

“Kami akan berbincang banyak isu penting, sudah tentu untuk dapatkan penjelasan sama ada berlaku perbincangan sedemikian, apakah hasilnya, adakah UMNO bersetuju dengan apa yang diatur, (dan) apakah kedudukan PN,” katanya kepada media pada Majlis Sambutan Ulang Tahun Keenam Bersatu di sini hari ini.

Terdahulu, media melaporkan satu pertemuan antara Abdul Hadi dan Presiden UMNO, Datuk Seri Dr Ahmad Zahid Hamidi Selasa lepas yang membincangkan mengenai MN bagi mengelakkan pertembungan antara kedua-dua parti dalam Pilihan Raya Umum (PRU) yang akan datang..

Sebelum ini, Setiausaha Agung PAS, Datuk Seri Takiyuddin Hassan dilaporkan berkata, ada perbincangan tidak rasmi antara parti itu dengan pemimpin UMNO tertentu untuk membincangkan kerjasama menjelang PRU15.

Pada Muktamar ke-68 PAS, satu usul untuk meneruskan kerjasama dengan UMNO menerusi platform MN dalam PRU15 diluluskan.

MN adalah satu kerjasama politik antara UMNO dan PAS yang dibentuk pada 2019 selepas kedua-dua parti tewas dalam pilihan raya umum ke-14. – Bernama


Lagi rakyat Palestin mati dibunuh kejam rejim Zionis

RAMALLAH, 9 Jamadilawal 1443H, Selasa -Kekejaman rejim haram Israel tidak pernah berhenti, terbaharu seorang lelaki Palestin terbunuh ketika konfrontasi bersenjata dengan tentera pengganas Israel di Tebing Barat yang diduduki.

Jamil al-Kayyal, 31, dilaporkan meninggal dunia semalam akibat parah ditembak di kepala ketika pertempuran di kawasan Ras al-Ain di bandar Nablus.

Video yang tersebar memaparkan Kayyal terbaring kaku di tanah dalam keadaan berlumuran darah selepas tentera Zionis meninggalkan kawasan itu.

Menurut polis Israel, pegawai khas yang disokong oleh tentera telah menahan seorang suspek di Nablus dan merampas senjata separa automatik.

“Apabila pasukan khas menamatkan operasi mereka dan keluar dari lokasi, perusuh melemparkan bahan letupan ke arah mereka dari jarak dekat.

“Pasukan (Zionis) bertindak balas dengan tembakan ke arah penyerang, dan terkena salah seorang daripada mereka yang telah dipindahkan dari tempat kejadian oleh anggota perubatan Bulan Sabit Merah,” dakwa polis Israel dalam kenyataan.

Sementara itu, agensi berita Palestin, Maan memberitahu bahawa dua lagi lelaki Palestin cedera selepas kenderaan rejim melanggar mereka ketika berundur di Nablus.

Tentera Israel sering melakukan serbuan tangkapan di Tebing Barat yang diduduki – walaupun di wilayah yang dikawal oleh Pihak Berkuasa Palestin (PA).-  Agensi


Isu TH: Jemaah Menteri jangan cuba memandai-mandai

BANGI, 9 Zulhijjah 1442H, Isnin – Persatuan Pengguna Islam Malaysa (PPIM) membantah sekeras-kerasnya keputusan kerajaan meletakkan Tabung Haji (TH) dibawah kawal selia Bank Negara Malaysia (BNM).

Menerusi satu kenyataan hari ini, persatuan itu menegaskan TH bukanlah sebuah institusi kewangan Islam biasa, justeru tidak layak untuk diletakkan di bawah pentadbiran Akta Perkhidmatan Kewangan Islam 2013.

“TH adalah ‘over and above’ kewangan perkhidmatan Islam kerana tujuan utama simpanan oleh umat Islam negara ini adalah untuk tujuan menunaikan tuntutan agama itu.

“Keputusan yang diambil ini kami anggap adalah bersifat bermandai-mandai dari pihak Jemaah Menteri dalam mencampuri urusan satu-satunya organisasi yang ditubuhkan di
bawah satu akta khusus,” katanya.

Susulan sudah ada akta khusus yang mengawalnya, PPIM berkata, jaminan kerajaan ke atas simpanan ini tidak boleh menjadi asas untuk mengawas tadbir urusnya di bawah BNM.

Tegasnya lagi, TH bukan sahaja sebuah institusi simpanan tetapi sebuah institusi pelaburan yang bebas melabur dalam banyak bidang dan bukan seperti bank-bank biasa – yang hanya cenderung kepada menjadi peminjam yang menawarkan perkhidmatan yang menekan pengguna.

“Selain itu, prestasi TH setakat ini telah dibuktikan sebagai salah satu model kewangan yang dikagumi oleh dunia khususnya di kalangan negara-negara Islam,” katanya.

Terdahulu, Kementerian Kewangan memaklumkan Mesyuarat Jemaah Menteri bersetuju menambah baik pengurusan dan operasi Lembaga TH secara menyeluruh yang antara lain melibatkan cadangan dasar model baharu operasi dan semakan pindaan Akta Tabung Haji 1995.

Kementerian itu berkata, Jemaah Menteri turut menyenaraikan TH sebagai sebuah institusi kewangan Islam yang ditetapkan di bawah Seksyen 223 Akta Perkhidmatan Kewangan Islam 2013 dan dikawal selia BNM.

Bagaimanapun keputusan kerajaan itu dikecam beberapa pihak susulan bimbang ia membawa implikasi yang sangat besar kepada masa depan TH serta jaminan simpanan pendeposit.


SPP setuju lantik semula 2,683 guru kontrak DG41

BANGI, 27 Syawal 1443H, Sabtu – Suruhanjaya Perkhidmatan Pendidikan (SPP) bersetuju melantik semula secara kontrak seramai 2,683 Pegawai Perkhidmatan Pendidikan (PPP) Gred DG41 yang akan tamat tempoh lantikan Contract of Services (CoS) pada 9 Jun ini.

Ini adalah bagi membolehkan urusan temu duga dan lantikan tetap guru-guru yang telah memenuhi syarat lantikan dilaksanakan, menurut Kementerian Pendidikan (KPM).

Pada masa sama, KPM berkata, keputusan temu duga guru CoS bagi pengambilan PPP DG41 secara one-off tahun 2021 telah diumumkan oleh SPP pada 27 Mei lalu.

“Calon boleh menyemak keputusan temu duga melalui portal SPP di pautan www.spp.gov.my.

“Urusan penempatan calon yang berjaya akan dilaksanakan oleh KPM. KPM terus komited untuk melakukan yang terbaik,” katanya dalam kenyataan, hari ini.


Malaysia kecam tindakan bakar Quran di Denmark

BANGI, 12 Ramadan 1444H, Isnin – Malaysia mengecam sekeras-kerasnya tindakan keji membakar al-Quran di Denmark pada 24 Mac dan 31 Mac lalu.

Wisma Putra dalam satu kenyataan berkata, tindakan itu bukan kali pertama dilakukan di Denmark pada tahun ini.

Di sebalik bantahan dan kecaman umat Islam di seluruh dunia, kerajaan Denmark tidak mengambil sebarang tindakan untuk menghentikan perbuatan terkutuk itu.

“Perbuatan Islamofobia yang dilakukan pada Ramadan ketika umat Islam dituntut untuk bersabar itu disifatkan bertujuan menyebarkan kebencian dan hasutan untuk keganasan,” katanya.

Atas dasar itu, Malaysia menggesa Denmark mengambil tindakan serius terhadap pelaku dan tidak menganggap tindakan keji itu sebagai kebebasan bersuara.

Masyarakat antarabangsa dituntut berusaha memastikan kitab suci agama dihormati dan dilindungi sepenuhnya sambil mengambil tindakan yang penting untuk memerangi Islamofobia.

“Ini bagi menggalakkan kehidupan yang harmoni, aman serta damai dalam kalangan rakyat yang berbeza agama selaras dengan hak asasi manusia,” katanya.

Sejak beberapa bulan kebelakangan ini terdapat tokoh atau kumpulan Islamofobia di utara Eropah dan negara-negara Nordik, terutamanya di Denmark dan Sweden yang bertindak membakar al-Quran atau merancang untuk melakukannya.


11 maut strok haba di India, pembangkang dakwa kerajaan cuai

NEW DELHI, 27 Ramadan 1444H, Selasa – Sekurang-kurangnya 11 orang maut akibat strok haba di India selepas sejuta hadirin dianggarkan menunggu selama berjam-jam di bawah terik matahari ketika majlis anugerah tajaan kerajaan.

Media tempatan melaporkan, kira-kira 20 orang turut dirawat di hospital dan 300 yang lain tidak sihat susulan acara yang berlangsung berhampiran bandar Mumbai pada Ahad.

Peningkatan jumlah itu berikutan suhu mencecah hampir 38 darjah Celsius dengan tahap kelembapan yang tinggi.

Pegawai kanan kerajaan yang menghadiri majlis itu, termasuk Menteri Dalam Negeri, Amit Shah memuji orang ramai yang sanggup menunggu lama di bawah sinar matahari.

Bagaimanapun, Pejabat Ketua Menteri negeri Maharashtra, Eknath Shinde menyifatkan kejadian itu sebagai menyedihkan serta membimbangkan, dan berjanji akan memberikan pampasan kepada keluarga mangsa.

Parti Bharatiya Janata yang memerintah India berkata, kira-kira sejuta orang menghadiri acara itu.

Sementara, pembangkang, Parti Kongres menuduh kerajaan cuai dan menganggap ia patut dituduh sebagai jenayah.

Gelombang haba telah membunuh lebih 6,500 orang di India sejak 2010 dan tahun lalu mencatatkan rekod suhu tertinggi di seluruh negara.

Pihak berkuasa di negeri timur Bengal Barat mengumumkan penutupan selama seminggu semua sekolah, kolej dan universiti mulai Isnin berikutan keadaan cuaca panas. – Agensi


Tambah baik SOP Parlimen kekang penularan, pastikan persidangan selamat

KUALA LUMPUR, 7 Safar 1443H, Selasa – Prosedur operasi standard (SOP) di bangunan Parlimen ditambah baik bagi mengekang penularan wabak COVID-19 serta memastikan persidangan Dewan Rakyat kali ini berjalan dengan selamat, kata Yang Dipertua Dewan Rakyat Datuk Azhar Azizan Harun.

Beliau berkata beberapa perkara dipersetujui dalam Mesyuarat Jawatankuasa Dewan semalam, antaranya mengenai SOP pergerakan warga Parlimen termasuk mewajibkan ujian RTK Antigen Saliva (sampel air liur) dijalankan secara berkala pada setiap Isnin dan Rabu.

“Ujian pertama akan dilakukan esok (Rabu). Turut dipersetujui, carta alir mengenai tatacara pengurusan individu yang memasuki kompleks Parlimen. Selain itu, Ahli-ahli Yang Berhormat berstatus HSO (Perintah pengawasan dan pemerhatian di rumah) disebabkan menjadi kontak rapat, akan diberi pilihan untuk sesi undian dengan memakai PPE. Ini pernah dilakukan pada 14 dan 15 Dis lepas.

“Sistem penggiliran (Ahli Parlimen) dalam Dewan Rakyat dilakukan setiap satu jam sebagai langkah mengekang penularan,” katanya dalam pemasyhuran hari pertama persidangan Penggal Keempat Parlimen Ke-14 hari ini.

Azhar berkata mesyuarat dewan itu dihadiri Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar; Datuk Seri Shahidan Kassim (BN-Arau); Alice Lau Kiong Yien (PH-Lanang); Abdul Latiff Abdul Rahman (PAS-Kuala Krai); dan Datuk Dr Mohd Hatta Md Ramli (PH-Lumut).

Selain itu, beliau mengingatkan semua Ahli Parlimen untuk tidak menanggalkan pelitup muka ketika bercakap atau berbahas serta menggalakkan pemakaian pelitup muka berganda.

“Pengurusan Parlimen Malaysia juga membuat penambahbaikan kualiti udara. Saya berharap melalui penambahbaikan kualiti udara di dalam bangunan Parlimen dan pematuhan ketat SOP oleh semua warga Parlimen, ia dapat melindungi kita daripada wabak penyakit ini,” katanya. – Bernama


Dakwaan isu integriti pegawai kanan MARA disiasat Isnin ini: SPRM

KUALA LUMPUR, 3 Rejab 1443H, Sabtu – Suruhanjaya Pencegahan Rasuah Malaysia (SPRM) mengesahkan menerima satu laporan berhubung dakwaan isu integriti melibatkan beberapa pegawai kanan Majlis Amanah Rakyat (MARA) yang sedang disiasat secara dalaman oleh agensi itu.

SPRM dalam kenyataan hari ini memaklumkan pihaknya memandang serius dakwaan itu dan siasatan akan dijalankan bermula Isnin ini dengan mengambil keterangan beberapa saksi daripada Mara Corporation.

“Siasatan akan dijalankan di bawah Seksyen 23(1) Akta SPRM 2009 yang berkaitan dengan kesalahan mana-mana pegawai badan awam yang menggunakan jawatan atau kedudukannya untuk mendapatkan suapan,” menurut kenyataan itu.

Semalam Bernama melaporkan Pengerusi MARA Datuk Seri Azizah Mohd Dun berkata pihaknya memulakan siasatan lanjut di MARA Corporation dengan meneliti dokumen-dokumen berkaitan bagi memastikan pengurusan syarikat sentiasa berlandaskan tadbir urus yang baik.

“Sekiranya wujud sebarang salah laku dalam tadbir urus anak syarikat di bawah agensi ini, MARA sesekali tidak akan berkompromi atau melindungi mana-mana individu yang terlibat atas prinsip menjunjung nilai integriti dalam melaksanakan amanah yang diberikan,” katanya lagi. – Bernama


Israel lulus bina tembok pemisah dari Umm Al-Fahm ke Baitulmaqdis

TEL AVIV, 3 Ramadan 1443H, Selasa – Ketua tentera pengganas Israel, Aviv Kohavi meluluskan keputusan untuk mempercepatkan pembinaan tembok apartheid baharu dari kawasan Salem, timur bandar Umm Al-Fahm di Israel ke kota Baitulmaqdis yang diduduki.

Radio Israel mendakwa, tembok konkrit itu seperti yang dibina di Tebing Barat.

Tembok pemisah, yang bermula di perkampungan Salem di utara Tebing Barat, adalah fasa pertama projek baharu yang bertujuan untuk ‘mengilhak’ lebih banyak tanah Palestin.

Bahagian ini bermula dari bandar Umm Al-Fahm di Israel ke penempatan Elkana, timur Kafr Qassem.

Tembok sepanjang 128 kilometer (km) juga didirikan di antara kampung Baqa Al-Sharqiah dan Baqa Al-Gharbiyye.

Tembok itu akan membahayakan sebilangan penduduk Palestin yang tinggal di kawasan yang terletak di barat Garisan Hijau di Israel. – Agensi


PASKAL sentiasa dilengkapi peralatan terkini

LUMUT, 5 Rabiulawal 1444H, Ahad – Pasukan Khas Laut (PASKAL) Tentera Laut Diraja Malaysia (TLDM) sentiasa dilengkapkan dengan peralatan terkini bagi membolehkan mereka melaksanakan tugas dengan lebih berkesan.

Panglima PASKAL Laksamana Pertama Datuk Mohd Redzuan Talib berkata pihaknya akan memastikan peranan PASKAL sebagai tonggak utama mempertahankan ruang maritim negara selain sebagai perisai yang melindungi rakyat dan kemakmuran negara.

Menurutnya PASKAL sentiasa mengadakan latihan bersama dengan pasukan elit dari negara luar seperti Navy Seal Amerika Syarikat dan SAS Australia.

“Tugas PASKAL menuntut pembangunan keupayaan peralatan seiring arus kemodenan teknologi semasa dan kita ada hala tuju tersendiri yang menerapkan kemahiran mapan sejajar evolusi semasa.

“Kita yakin peningkatan keupayaan anggota PASKAL berasaskan teknologi akan dapat melahirkan warga Paskal yang terlatih, kompeten dan bersedia menghadapi sebarang ancaman,” katanya kepada pemberita selepas majlis Sambutan Hari Ulang Tahun PASKAL ke-40 dekat sini.

Terdahulu ketibaan Ketua Setiausaha Kementerian Pertahanan Datuk Seri Muez Abg Aziz di majlis sambutan itu di KD Panglima Garang pada 9 pagi disambut Panglima Tentera Laut Laksamana Tan Sri Mohd Reza Mohd Sany.

Sementara itu Pengerusi Persatuan Veteran Paskal, Laksamana Madya (B) Datuk Nasaruddin Othman berkata warga PASKAL berbeza daripada pasukan khas lain dimiliki negara.

“Kalau ikutkan memanglah amat berbeza zaman kami dahulu dari segi teknologi serta kelengkapan, namun jika ditanya kepada mereka yang pernah bergelar anggota PASKAL, sudah pasti ia menjadi kebanggaan dan satu kepuasan buat mereka.

“Pengalaman setiap anggota pasti berbeza namun kita sedar tugas yang diamanahkan menuntut pengorbanan dan tanggungjawab yang besar dalam memikul misi negara,” katanya. – Bernama